Regionaalministri xx.xx.xxxx käskkiri nr x Lisa x

BIOMAJANDUSE PROGRAMM

2025–2028

# Sisukord

[Sisukord 2](#_Toc168315465)

[PROGRAMM 3](#_Toc168315466)

[1. Programmi üldinfo 3](#_Toc168315467)

[2. Sissejuhatus. 3](#_Toc168315468)

[3. Programmi eesmärk, mõõdikud ja rahastamiskava 4](#_Toc168315469)

[4. Hetkeolukorra lühianalüüs 6](#_Toc168315470)

[Ringbiomajandus 6](#_Toc168315471)

[Põllumajanduskeskkond 7](#_Toc168315472)

[Põllumajandus ja toiduainetööstus 8](#_Toc168315473)

[Kalandus 10](#_Toc168315474)

[5. Olulised tegevused/sekkumised 12](#_Toc168315475)

[6. Meetmed, programmi tegevused ja teenused 13](#_Toc168315476)

[6.1. Programmi tegevus – põllumajanduskeskkonna hea seisundi tagamine 13](#_Toc168315477)

[6.2 Programm tegevus – ringbiomajanduse arendamine 17](#_Toc168315478)

[6.3 Programmi tegevus – põllumajandus- ja toidusektori konkurentsivõime tõstmine 19](#_Toc168315479)

[6.4 Programmi tegevus – noorte põllumajandusettevõtjate tegevuse arendamine 22](#_Toc168315480)

[6.5 Programmi tegevus – turukorraldus ja kaubanduspoliitika rakendamine 23](#_Toc168315481)

[6.6 Programmi tegevus – ühistegevuse ja koostöö arendamine 26](#_Toc168315482)

[6.7 Programmi tegevus – Eesti toidu kuvandi ja müügivõimekuse tugevdamine 28](#_Toc168315483)

[6.8 Programmi tegevus – kutselise kalapüügi korraldamine 30](#_Toc168315484)

[6.9 Programmi tegevus – vee-elusressursside töötlemine ja turustamine 32](#_Toc168315485)

[6.10 Programmi tegevus – vesiviljeluse arendamine 34](#_Toc168315486)

[6.11 Programmi tegevus – kalavarude haldamine ja kaitse 36](#_Toc168315487)

[7. Programmi juhtimiskorraldus 37](#_Toc168315488)

[LISA 1. Programmi teenuste kirjeldus 38](#_Toc168315489)

[LISA 2. Teenuste rahastamiskava 40](#_Toc168315490)

# PROGRAMM

|  |  |
| --- | --- |
| **Programmi koostaja ja vastutaja** | *Biomajanduse asekantsler, põllumajanduspoliitika osakond, põllumajanduskeskkonnapoliitika osakond ja kalanduspoliitika osakond* |
| **Programmi eelnõu valmimise aeg**  | *01.06.2024* |
| **Vormi sisu kasutamise selgitus** | *Vormis toodud info on sisendiks riigi eelarvestrateegia (RES) ja riigieelarve seaduse (RE) protsessi koostamisele. Programmi eelnõu kohandatakse RES-ist ja RE-st lähtuvalt. Programmi kinnitab minister käskkirjaga.* |

# Programmi üldinfo

|  |  |
| --- | --- |
| Tulemusvaldkond | Põllumajandus ja kalandus  |
| Tulemusvaldkonna eesmärk | Eesti toit on eelistatud, keskkond ja elurikkus on hoitud, toidusektori ettevõtted on edukad ning maa- ja rannakogukonnad on elujõulised |
| Valdkonna arengukava | Põllumajanduse ja kalanduse valdkonna arengukava aastani 2030 |
| Valdkonna visioon | Eesti toit on hinnatud ja maal on hea elada |
| Programmi nimi | Biomajanduse programm 2025―2028 |
| Programmi eesmärk |  Tark ja kestlik põllumajandus, kalandus ja toidutootmine |
| Programmi periood | 2025–2028  |
| Peavastutaja (ministeerium) | Regionaal- ja Põllumajandusministeerium |
| Kaasvastutajad (oma valitsemisala asutused) | Põllumajandus- ja Toiduamet (PTA), Riigi Laboriuuringute ja Riskihindamise Keskus (LABRIS), Põllumajanduse Registrite ja Informatsiooni Amet (PRIA), Maaelu Teadmuskeskus (METK)  |

# Sissejuhatus

Biomajanduse programm viib ellu „Põllumajanduse ja kalanduse arengukava aastani 2030“ (PõKa) eesmärki: **„Eesti toit on eelistatud, keskkond ja elurikkus on hoitud, toidusektori ettevõtted on edukad ning maa- ja rannakogukonnad on elujõulised.**“ Programmis kajastuvad tegevused võimaldavad põllumajanduse, kalanduse, vesiviljeluse ja toidutööstuse valdkondades bioressurssi efektiivsemalt ning kestlikumalt kasutada ja väärindada, võttes arvesse biomajanduse arengusuundi, säästva arengu ja keskkonnaalaseid eesmärke ning leida kohti valdkondade vaheliseks koostööks.

Ühise põllumajanduspoliitika (ÜPP) tegevusi rahastatakse ELi finantsperioodil 2023-2027 Euroopa Põllumajanduse Tagatisfondist (EAGF) ja Euroopa Maaelu Arengu Põllumajandusfondist (EAFRD).

Kalandussektori arenguks vajalikke tegevusi rahastatakse ELi finantsperioodil 2021-2027 Euroopa Merendus-, Kalandus- ja Vesiviljelusfondi (EMKVF) vahenditest. Mitmesuguseid harrastuskalapüügi tugevdamise meetmeid ja kalanduse teadlikkuse tõstmise tegevusi rahastatakse ka Keskkonnainvesteeringute Keskuse kaudu. Lõhelistele rändeteede avamist kalanduslikult olulistele jõgedele rajatud paisudel on rahastatud Euroopa Liidu Ühtekuuluvusfondi vahenditest.

**Seosed arengustrateegiaga „Eesti 2035“:**

Strateegia „Eesti 2035“ tegevuskavas on seatud üheks arenguvajaduseks julgeolek ja turvalisus ning peetud oluliseks tagada julgeolek igas olukorras ja parandada kriisideks valmisolekut. Programmi tegevused panustavad sellesse, et toidujulgeolek oleks Eestis tagatud.

Biomajandus panustab strateegia „Eesti 2035“ tegevuskava muutusesse, millega soovitakse suurendada Eesti majandusele oluliste valdkondade võimekust. Regionaal- ja Põllumajandusministeerium on peavastutaja kestliku ringbiomajanduse (sh sinimajanduse) arendamisel.

Strateegia „Eesti 2035“ kohaselt on elupaikade hoidmine ja taastamine, liigirikkuse suurendamine ning muldade kaitse piisavalt ulatuslikul territooriumil tähtis nii elurikkuse säilitamisel kui ka kliimamuutuste puhverdamisel ja nendega kohanemisel. Mida rohkem on toimivaid ja elurikkaid ökosüsteeme (sh veekeskkonnas), seda paremini oleme varustatud inimese eksistentsiks vajalikuga ning suudame taluda keskkonna saastatust ja kohaneda kliimamuutustega.

**Muudatused:**

Biomajanduse programm käsitleb endise Põllumajandus, toit ja maaelu teemasid, kuid ümberkorralduste ja struktuurimuudatustega liikusid välja toiduohutuse, taimetervise ja mahepõllumajanduse teemad (toiduohutuse programm), maakasutuse ja maaparandusega seotud teemad (maa ja ruumiloome programm) ning maaelu arengu teemad (regionaalarengu programm). Kuna põllumajandustootmine tähendab ühtlasi maakasutust, kajastatakse programmis endiselt põllumajandusmaa kestliku kasutamisega seotud teemasid. Programmi lisandus kestliku kalanduse valdkond koos programmi tegevustega, mis varem moodustasid eraldi kalanduse ühisprogrammi Kliimaministeeriumiga.

# Programmi eesmärk, mõõdikud ja rahastamiskava

**Programmi eesmärk:** Tark ja kestlik põllumajandus, kalandus ja toidutootmine .

**Tabel 1: Programmi mõõdikud**

|  |  |  |  |  |  |
| --- | --- | --- | --- | --- | --- |
| Mõõdik | Tegelik (2023) | Sihttase (2025) | Sihttase (2026) | Sihttase (2027) | Sihttase (2028) |
| Kasutuses oleva põllumajandusmaa pindala, ha | 987 785 | 990 000 | 990 000 | 990 000 | 990 000 |
| Keskkonnasõbralikult majandatava maa osakaal, %\* | 91,1 | 90 | 90 | 90 | 90 |
| Kogu tarneahela loodava lisandväärtuse osatähtsus kogu ettevõtlussektori lisandväärtuses, % | 6,8 (2022) | 7,2 | 7,2 | 7,2 | 7,2 |
| Eesti päritolu põllumajandussaaduste ja toidukaupade osakaal kogu eesti päritolu kaupade ekspordis, % | 13 | 13 | 13 | 14 | 14 |
| Kasvuhoonegaaside (KHG) heide põllumajandustoodangu väärtuse kohta | 2,42(2022) | Madalam kui 2,5 t CO2 ekv/tuh EUR | Madalam kui 2,5 t CO2 ekv/tuh EUR | Madalam kui 2,5 t CO2 ekv/tuh EUR | Madalam kui 2,5 t CO2 ekv/tuh EUR |
| Heas seisus kalavarude arv | 42% | 45% | 45% | 50% | 60% |
| Eesti kalandussektori esmatootmise kogu väärtus (mln €) | 77,7 | 82,2 | 83,9 | 85,1 | 96,7 |

*\* Kõigi ökokavade ja keskkonnatoetuste ning püsirohumaa pindala ühekordselt suhtena põllumajandusmaasse, ei lange alla sihttaset*

**Tabel 2. programmi eelarve**

|  |  |  |
| --- | --- | --- |
|  | Eelarve | Eelarve prognoos |
| **2025** | **2026** | **2027** | **2028** |
| Programmi kulud kokku | 360 486 846 | 327 218 595 | 302 022 739 | 302 021 525 |
| Põllumajanduskeskkonna hea seisundi tagamine | 62 882 222 | 60 134 249 | 62 125 265 | 62 125 131 |
| Ringbiomajanduse arendamine | 7 706 479 | 11 303 204 | 348 369 | 348 369 |
| Põllumajandus- ja toidusektori konkurentsivõime tõstmine | 128 254 413 | 91 992 685 | 78 580 409 | 78 580 275 |
| Noorte põllumajandusettevõtjate tegevuse arendamine | 11 683 540 | 10 018 787 | 10 019 251 | 10 019 251 |
| Turukorraldus ja kaubanduspoliitika rakendamine |  | 119 161 169 | 120 165 010 | 118 442 247 | 118 442 112 |
| Ühistegevuse ja koostöö arendamine |  | 1 627 138 | 1 418 024 | 1 418 134 | 1 418 134 |
| Eesti toidu kuvandi ja müügivõimekuse tugevdamine |  | 3 689 340 | 4 347 506 | 4 047 852 | 4 047 852 |
| Kutselise kalapüügi korraldamine |  | 10 361 534 | 10 367 842 | 10 718 517 | 10 718 247 |
| Vee-elusressursside töötlemine ja turustamine |  | 6 875 764 | 8 998 940 | 7 199 433 | 7 199 163 |
| Vesiviljeluse arendamine |  | 2 865 260 | 2 970 585 | 3 170 915 | 3 170 645 |
| Kalavarude haldamine ja kaitse |  | 5 379 988 | 5 501 762 | 5 952 346 | 5 952 346 |

Programmi teenuste hinnas sisaldub põhivara kulum. Teenuse hindades kajastatakse amortisatsioonikulu selleks, et kanda investeering kuluks soetatava põhivara kasuliku eluea jooksul. Põhivara kulum kajastatakse programmi, meetme ja tegevuse tasemel mitterahalistes kuludes. Eelarve maksumus on ilma käibemaksuta.

Teenuste maksumus kujuneb teenuse osutamisega seotud otsestest kuludest (nt inimestele või ettevõtetele suunatavad toetused või teenuskohtade ülalpidamine) ja kaudsetest kuludest (teenust osutava asutuse personali- ja majanduskulud). Investeeringute eelarvet kajastatakse programmi, meetme ja tegevuse tasemel.

# Hetkeolukorra lühianalüüs

## Ringbiomajandus

Eesti on bioressurssidega hästi varustatud, kuid kitsaskohaks on madal lisandväärtus ning suur osatähtsus toorme (nt töötlemata või vähetöödeldud teravili, toorpiim, puit) ekspordil. **Eestis annavad biomajandusega seotud sektorid ja tegevusalad ligikaudu 13% majanduse lisandväärtusest ning 17% ekspordist, lisandväärtus töötaja kohta on olnud aga ligikaudu 30% allpool ELi keskmist.** Kui jõukamate Euroopa riikide biomajanduses on olulisel kohal kapitali- ja tehnoloogiamahukad tegevusalad (mh farmaatsia- ja keemiatööstus), siis Eesti biomajandus on olnud väga tooraine (metsa/puidu, põllumajanduse/toidu) keskne – neis väärtusahelates luuakse 90% Eesti biomajanduse lisandväärtusest.

Regionaal-ja Põllumajandusministeeriumi koordineerimisel ja koostöös Kliimaministeeriumi, teadlaste, ettevõtjate, avaliku sektori ja Eesti Maaülikooliga valmis 2023. aastal **ringbiomajanduse teekaart**, mis määratleb Eesti ringbiomajanduse arengu peamised tegevussuunad ja arenguks vajalikud tegevused. See on ühtlasi aluseks piirkondlike ringbiomajanduse teekaartide koostamisele, mis lähtuvad kohalikest bioressurssidest, kogukondade ja omavalitsuste vajadustest ja võimalustest. Piirkondlike ringbiomajanduse teekaartide loomiseks koostas Tallinna Ülikool metoodilise raami ja 2024. aastal viiakse Eesti Maaülikooli juhtimisel lõpule piirkondlike ringbiomajanduse teekaartide koostamine kahes Eesti piirkonnas.

Bioressursside, sh kõrval­saaduste ja jääkide väärindamiseks ning teadus- ja arendustegevuse ja innovatsioonivõimekuse kasvatamiseks on taaste- ja vastupidavusrahastust (RRF) käivitatud investeeringutoetus kogueelarvega 28,8 mln eurot. Lisaks oli RRF REPowerEU raames 2024. aasta I poolaastal käivitamisel investeeringutoetus biometaani tootmise suurendamiseks (eelarve *ca* 20 mln eurot). Vastavalt RRFi reeglitele on rahastus ette nähtud vaid kuni 2026. aasta keskpaigani ning vastavate tegevuste edasiseks toetamiseks rahastus puudub. Kõrvalsaaduste ja jääkide väärindamise investeeringuteks on ette valmistamisel ÜPP strateegiakava aastateks 2021–2027 sekkumine, mille piiratud eelarve võimaldab toetust anda vaid väga väikeses mahus.

## Põllumajanduskeskkond

Põllumajandustootmine põhineb loodusressursside kasutusel, mistõttu on oluline tagada nende hea seisund. Hoitud ja hooldatud põllumajandusmaastikud ning elurikkus on osa Eesti identiteedist.

Eesti põllumuldade seisund on üldiselt hea, põllumajandustootjad on enamasti kasutusele võtnud mitmekesised külvikorrad ning üha enam rakendavad ka mullasõbralikke harimispraktikaid. Senisest enam tuleb tähelepanu pöörata turvasmuldade harimise vähendamisele, mulla positiivse süsinikubilansi tagamisele ning taastava põllumajanduse praktikate viljelemisele, millele aitavad toetusmeetmete kõrval kaasa eelkõige asjakohased uuringud ning teadmussiirde tegevused.

Jätkuvalt on probleemiks põhjavee kohatine saastumine nitraatidega ning osade järvede ja rannikumere eutrofeerumine. Põllumajandusest pärit lämmastik ja fosfor moodustavad Eesti siseveekogudesse jõudvast lämmastikukoormusest ligikaudu poole ja fosforikoormusest umbes kolmandiku. Põllumajanduse negatiivset mõju pinna- ja põhjaveele saab vähendada keskkonnahoidlike majandamisviisidega.

Põllumajandusmaastikus toetavad kõige enam elurikkuse ja kliimaeesmärke pärandniidud. Nende pindala kaitstavatel aladel on 60 000 hektarit. Keskkonnasekkumiste abil hooldatakse sellest üle poole. Senisest enam tähelepanu vajavad ka muud rohumaad, mis on liigirikkad ja kus on säilinud looduslik taimestik. Väljapool kaitsealasid asuvate pärandniitude ja teiste liigirikaste niitude säilitamise toetamiseks on 2024. aastal alustatud nende alade inventeerimisega. Kui põllumajandusmaastike kimalasenäitajad on olnud stabiilsed, siis liigirikkust iseloomustav põllulindude indeksi trend on langev. Peamistes põllumajanduspiirkondades on elurikkust ja mitmekesisust suurendavate liigirikaste rohumaade, sopistunud servaalade ja maastikuelementide hulk liialt väike ning suured üksteise kõrval asetsevad maastikuelementideta põllualad vähendavad oluliselt elurikkust ning ümbritsevate loodusalade sidusust.

Põllumajanduskeskkonna hea seisundi säilimisel ja parendamisel mängivad olulist rolli seadusandluse tõhus rakendamine, vabatahtlikud keskkonnameetmed, kohalikke olusid arvesse võtvad teadusuuringud ja teadmussiire ning põllumeeste kasvanud keskkonnateadlikkus. Riigi roll on siin liigirikkuse ja elukeskkonna kaitsemeetmete rakendamine ning põllumajandustootjate innustamine veelgi keskkonnasõbralikumale tootmisele. Aitame kaasa KHG heite ohjamisele, kliimamuutuste mõju vähendamisele ja kliimamuutustega kohanemisele, õhukvaliteedi hea seisundi tagamisele ning mulla, vee, maastikulise mitmekesisuse ja elurikkuse hea seisukorra säilimisele ja parandamisele.

Põllumajandus mõjutab mitmeti ka maakasutust, meie loodusressursse, maastikke ja elurikkust, olles ise nende kasutajana neist sõltuv. Samuti mõjutab põllumajandus kliimat ja vastupidi – on kliimamuutustest otseselt mõjutatud.

Põllumajanduse KHG heide moodustas 2022. aastal KHG koguheitest 11%. Kui arvestada kogu kestliku toidusüsteemi heidet, kuhu alla kuuluvad lisaks KHG heite inventuuri põllumajanduse osa all raporteeritud heitele ka kütuste kasutamisest ja maakasutuse muutusest tulenev heide, oli 2022. aastal heide 2515 kt CO2ekv. Põllumajandussektori kasvuhoonegaaside heite vähendamist ei ole hetkel Eestis õiguslikult reguleeritud, vastav eesmärk on väljatöötamisel kliimakindla majanduse seadusega. Üheks mõõdikuks põllumajanduse tulemuslikkuse hindamisel on kasvuhoonegaaside heide põllumajandustoodangu väärtuse kohta, mis on olnud madalam kui 2,5 t CO2 ekv/tuh EUR.

Kestliku toidusüsteemi KHG heite vähendamiseks on vaja rakendada täiendavaid kliimameetmeid ja teha investeeringuid, kuna prognoosid näitavad, et olemasolevate meetmetega ei ole võimalik KHG heite vähendamist saavutada.

## Põllumajandus ja toiduainetööstus

Põllumajandus, kalandus ja toiduainetööstus tagavad toiduga kindlustatuse ja annavad olulise panuse Eesti majandusse, eksporti ja tööhõivesse. Nimetatud sektorid annavad ~3% Eestis loodud lisandväärtusest ja nendes töötab ~4% hõivatutest. Maapiirkonna elanikest töötab eeltoodud valdkondades 15 tuhat hõivatut, ehk 9% maapiirkonna hõivatutest.

Uute ettevõtjate sisenemist põllumajandusse takistab põllumajandusmaa piiratus, suur kapitalivajadus ja majanduslik ebakindlus. Paremad väljavaated on köögivilja-, puuvilja- ja marjakasvatuses, kus saab tegevust alustada ka väiksemal põllumajandusmaa pinnal, kuid ka seda tüüpi ettevõtete kapitalimahukus on suur. Tööjõuvajaduse seire uuringu OSKA[[1]](#footnote-2) andmetel prognoositakse, et nii põllumajanduses kui ka toiduainetööstuses väheneb järgneva kümnendi jooksul hõive ning seda ennekõike lihtsamate tööde tegijate arvelt, keda võiks tulevikus üha enam asendada tehnoloogia. Spetsialistide puhul prognoositakse mõningast tööhõive kasvu. Valdkonna hõivet ja tööjõuvajadust mõjutab oluliselt tööjõu vananemine, samas on tööjõupuudust suudetud leevendada välistööjõu abil. Tööjõu voolavus on murekoht ennekõike liht- ja oskustööliste seas ning seda mõjutavad nii madal palgatase kui ka töötingimused. Ettevõtete poolt tehtavad investeeringud on üheks hõivet vähendavaks teguriks, mis üheltpoolt vähendavad nõudlust tööjõu järele, aga samas toovad ka muudatusi töö sisusse.

Eestis on 978 364 ha põllumajandusmaad, mis on koondunud suurematesse ettevõtetesse (umbes 80% põllumajandusmaast on 20% ettevõtete kasutuses), kuid seal kõrval tegutseb ka palju väikseid põllumajandusettevõtteid. Tööjõu tootlikkus on nii põllumajanduses kui ka toidutööstuses aastatega oluliselt suurenenud, kuid jääb siiski veel ELi keskmisest madalamaks (põllumajanduses ~10% ja toiduainetööstustes ~30% madalam EL keskmisest).

Põllumajanduse majandusarvestuse esialgsetel andmetel[[2]](#footnote-3) vähenes 2023. a põllumajanduse majandusharu toodangu koguväärtus 2022. aastaga võrreldes ligikaudu 20%. Koos toetustega (ehk alushindades) oli väärtus 1,30 miljardit eurot. Suurima osatähtsuse kogutoodangu väärtusest moodustasid piimatoodang (29%) ja teraviljatoodang (17%). Toiduainetööstuse kogutoodangu väärtus aga suurenes, kuid see peegeldab eeskätt toodangu kallinemist, sest toodangu kogumaht samal ajal vähenes (-5%). Kiire hinnatõus pärssis tarbija ostujõudu, mis tõi kaasa nõudluse vähenemise. Suurima osa Eesti toiduainetööstuste toodangust annavad jätkuvalt piima- (23%) ja lihatööstus (17%).

Põllumajandussektori kogutoodangu väärtus ei ole alates 2015. aastast katnud ära sektori kogukulusid ja lisandväärtus ning ettevõtjatulu on moodustunud läbi toetuste. 2023. aastaks prognoositud ettevõtja tulu langus -134 mln eurot ei ole peale Eesti liitumist EL-iga nii madal olnud. Turult saadav tulu koos sissetuleku- ja keskkonnatoetustega (v.a investeeringutoetused) ei katnud eelmisel aastal ära põllumajandustoodangu tootmiseks tehtud kulusid. Sellel on mitmed põhjused:

* ebasoodsad ilmastikutingimused (põud, hiline öökülm, liigsed sademed koristusperioodil);
* intressimäärade tõus, mis tõi kaasa laenuraha kallinemise,
* kõrgete hindadega ostetud sisendid 2023. a saagiks,
* taimekasvatussaaduste hindade langus,
* EL ühise põllumajanduspoliitika uue programmperioodi rakendumine ja olulised muudatused toetuste ümbersuunamisel suurematelt ettevõtjatelt väikestele ja noortele ettevõtjatele.

Põllumajandussektori üheks suurimaks murekohaks on riskidest tulenev jätkuv ebakindlus. See omakorda vähendab soovi teha vajalikke investeeringuid nii ressursitõhususe tõstmiseks kui ka keskkonna- ja kliimaeesmärkide täitmiseks. Põllumajandusettevõtete majanduslik toimetulek ehk kulude vähendamine ja tulude suurendamine on oluline kriteerium, et roheülemine saaks toimuda. Ainult majanduslikult kestlikud ja konkurentsivõimelised ettevõtted on suutelised investeerima uutesse tehnoloogiatesse ja neid rakendama. Sellega saame tagada ka kestliku toidutootmise ja toiduga kindlustatuse. Toiduainetööstuse probleemiks on eelkõige mastaabiefekti võimaldavate ettevõtete puudumine, väikesed tootmismahud ning vähene võimekus iseseisvaks tootearenduseks ja innovatsiooniks.

Eestis toodetud või töödeldud põllumajandussaaduste ja toidukaupade eksport 2023. aastal oli hinnanguliselt 1,5 mld eurot, vähenes aastaga 3,7%. Eesti päritolu kaupade osatähtsus moodustas 74,0% ekspordist. Kogu Eesti päritolu kaupade ekspordist moodustab Eesti päritolu põllumajandussaaduste ja toidukaupade eksport ~13% ja see osakaal suurenes 2 protsendipunkti võrra ehk põllumajanduse ja toidutööstuste panus Eesti eksporti kasvas ka majanduslanguse tingimustes.

Ligi kolmandiku ekspordist moodustab tooraine väljavedu. Tooraine hinnad maailmaturul on muutumises ja sõltudes tooraine hindadest ei pruugi ekspordikäibe kasv olla stabiilne. Vene-Ukraina sõja, välisnõudluse nõrgenemise ja peamiste kaubanduspartnerite majanduste ebakindluse tõttu on ka Eesti majanduse lähiaja väljavaade endiselt ebakindel ning kasvuootus ekspordile madal. Kaubavahetust mõjutavad ka lähiturgude majandusarengud ja rahapoliitilised otsused inflatsiooni kontrolli alla saamiseks. Ekspordi seisukohalt on Eesti toidusektori lähiaastate suurimaks väljakutseks uute turustusvõimaluste leidmine väärindatud toodetele, mis aitaks maandada hindade volatiilsusest tulenevaid riske ja ebakindlust tooraine ekspordil ning tugevdada Eesti ettevõtete positsiooni välisturgudel.

Selleks, et tagada ettevõtetele müügiedendusalane tugi ning tarbijate teadlikkuse tõus kestlikust toidutootmisest, rakendatakse visioonidokumendi Eesti toit 2022-2025 raames erinevaid teavitus- ja müügiedendustegevusi. 2022. aasta lõpus viis Eesti Konjunktuuriinstituut läbi uuringu[[3]](#footnote-4), mille tulemustest nähtus, et 61% vastajate hinnangul on nad toidupoes viimase aasta jooksul ostnud valdavalt kodumaist kaupa. Alates 2013. aastast on sama näitaja püsinud stabiilselt vahemikus 74–77% (2020. aastal 74%). Niisiis on koduturul toimunud suurim kodumaise toidukauba eelistamise langus viimase 10 aasta jooksul. Seetõttu näeme vajadust panustada senisest rohkem turuarendustoetuse kaudu nii riigisisestesse teavitustegevustesse, mis võimaldavad panustada sektori mainekujundusse ja tarbijate teadlikkuse kasvu kui ka jätkata rahvusvahelistel messidel ettevõtete ühisstendide toetamist.

2016. aastal oli turuarendustoetuse eelarve 900 000 eurot. Sellest ajast alates on toetuse eelarve pidevalt vähenenud, 2022. aastast alates on turuarendustoetuse eelarve olnud 400 000 eurot. Piiratud eelarve tingimustes ei ole olnud võimalik toetada Eesti turule suunatud teavituskampaaniaid, turu-uuringuid ega Eestis toimuvate messide korraldamist või neil osalemist. Viimasel kolmel aastal on toetatud vaid välisriikides toimuvatel messidel osalemise korraldamist, messide külastamist ning välisriigis turundusürituste korraldamist. Eesti ettevõtete rahvusvahelist konkurentsivõimet silmas pidades oli kriitilise tähtsusega toetada tegevusi, mille eesmärk on ekspordi toetamiseks väliskontaktide edendamine. Selleks, et säilitada kohaliku toidu eelistamise tase, on vajalik suurendada turuarendustoetuse eelarvet.

## Kalandus

Majanduslikult elujõulise ja konkurentsivõimelise kalandussektori areng sõltub suuresti kalavaru seisundist ning piiratud ressursi tingimustes tehtud otsustest selle varu kasutamisel ja haldamisel. Lisaks tuleb leida võimalused, kuidas kalakasvatamisel kasutada maa- ja veeressurssi võimalikult efektiivselt. Kalapüük, kalapüügi- ja vesiviljelustoodete töötlemine, vesiviljelus ― need valdkonnad peavad põhinema konkurentsivõimet, sissetulekuid, lisandväärtust ja teadmisi suurendaval majandamisel, mis on samaaegselt keskkonnahoidlik ja sünergiaid loov.

Tööjõu vananemine, erialaspetsialistide ja oskustööjõu nappus ning kalandussektori vähene atraktiivsus noorte silmis vajab sektori kestlikkuse tagamisel terviklikku käsitlust. Sektori atraktiivsuse tõstmiseks on vaja jätkata valdkonnast positiivse kuvandi loomist kõigis kalamajanduslikes valdkondades ning selle saavutamiseks tuleb tõhustada koostööd teadus- ja haridusasutuste, sektori ettevõtete ning administratsiooni vahel.

Eesti kutselise kalapüügi sektor jaguneb ranna- ja siseveekogude püügiks, Läänemere traalpüügiks ning kaugpüügiks. 2023. aasta alguse seisuga tegutseb sektoris 1524 püügiloa omanikku ning 2304 kalurit. Piiratud kalavaru tingimustes tagab oskusteabe ja traditsioonide kestmise, konkurentsivõime püsimise ning ettevõtjate tehtud investeeringute järjepidevuse ajaloolisel püügiõigusel põhinev kalapüügivõimaluste jaotussüsteem.

Peamised väljakutsed püügisektoris on seotud püügikoormuse vähendamise ja sissetulekute tõstmisega, kuivõrd majanduslikult olulistest kalavarudest on praegu heas seisus alla poole. Kalavarude looduslikuks taastumiseks tuleb taastada kalade elupaiku ja kudealasid ning tagada nende säilimine. Ohustatud kalaliikide varude taastamiseks asustatakse veekogudesse kalade noorjärke. Kalavarude hea seisundi saavutamiseks on vaja vähendada püügikoormust nende kalavarude kasutamisel, mis ei ole heas seisundis (eelkõige ahven ja koha). Samuti on vaja ajakohastada kalavarude kaitsemeetmeid. Jätkuvalt on vajalik teha jõupingutusi ebaseadusliku kalapüügi ohjamiseks, püütud kala tagasiheite lõpetamiseks ning soovimatut kaaspüüki vähendavate püügimeetodite ja püügivahendite kasutuselevõtuks.

Ranna ja siseveekogude kalapüügi- ja vesiviljelussektori konkurentsivõime ja tulusus on madal, mis muuhulgas tuleneb ebapiisavast ühistegevusest toodangu väärindamisel ja turustamisel ning on tingitud ka kalapüügi hooajalisusest. Seetõttu on vaja tähelepanu pöörata ranna- ja siseveekogude kalurite tegevuste mitmekesistamisele ja sissetulekute tõstmisele. Säästva sinimajanduse kasvu toetab kestliku kalapüügi- ja vesiviljelustoodete tootmise ja vee-elusressursside väärindamise kõrval ka jõukate rannikukogukondade areng.

Vee-eluressursside töötlemist iseloomustab vähene tootearendus. See tähendab ühelt poolt seda, et tooted on tagasihoidliku lisandväärtusega, kuid teisest küljest on senini vähe tähelepanu pööratud nende ressursside töötlemisele, mille potentsiaal on kasutamata või vähe kasutatud ja mille väärindamine ei suurenda survet keskkonnale ning on vastavuses elurikkuse, kliimaneutraalsuse ja ringmajanduse eesmärkidega. Kalandussektori ettevõtete investeeringute soodustamiseks tuleb toetada keskkonnasõbralike ja energiasäästlike tehnoloogiate kasutuselevõttu, soosides ressursside tõhusamat kasutust. Kalatöötlemis- ja vesiviljelussektoris tegutsevatele mikro- ja väikeettevõtjatele, kellel on madal omafinantseeringuvõime, ning väikeste ja keskmiste suurustega ettevõttetele (VKE-dele), kellel on raske saada pikaajalisi laene, võimaldatakse turutõrgete leevendamiseks ligipääsu laenurahale. Töötlemissektori konkurentsivõime tõstmiseks, sh lisandväärtuse kasvatamiseks, on vaja toetada vee-elusressursside tootearendust ja uuenduslike tehnoloogiliste lahenduste väljatöötamist ettevõtete ning teadus- ja arendusasutuste koostöö ning Eesti teadlaste rahvusvahelises teaduskoostöös osalemise kaudu.

Vaatamata faktile, et Eestis püütakse aastas ligikaudu 74 000 tonni kala ja kasvatatakse veel lisaks 800 tonni , ei ole riigis kalapüügi- ja vesiviljelustoodete tarbimine suur. Aastas tarbitakse keskmiselt umbes 17 kg kalatooteid elaniku kohta, mis on tunduvalt alla Euroopa keskmise – Euroopas on see näitaja 23,2 kg inimese kohta. Kalatarbimise suurendamiseks Eesti leibkondades on plaanis jätkata üleriigilise kalapüügi- ja vesiviljelustoodete tutvustamise ja teavitamise kampaaniaga, mis pööraks tähelepanu kalatoodete tarbimise olulisusele kõikides vanusegruppides ja aitaks kaasa Eesti kalatoodete väärindamisele ning turustamisele.

Eestis tegutseb kaheksa kalanduspiirkonna tegevusrühma (Joonis 1). Kalapüük on alati olnud tähtsal kohal ning mitmed asundused on tekkinud just kalapüügiga tegelemise toetusel. Kalanduspiirkondade moodustamisega on rannakalanduses välja kujunenud tugev kalurite tuumik, kes saab kalapüügist märkimisväärset tulu.

**Joonis 1. Kalanduspiirkonna tegevusrühmad**



Seoses püügi hooajalisusega on siiski enamikul ranna- ja siseveekogude kutselistel kaluritel vajadus leida täiendavaid sissetulekuallikaid, sest hooajaline püügitegevus ei anna piisavalt tulu ega sissetulekut terveks aastaks. Ranna- ja siseveekogude kalurite vähene investeeringusuutlikkus vähendab oluliselt nende võimalusi võtta kasutusele uusi keskkonnasäästlikke ja väiksema kasvuhoonegaaside emissiooniga energiaallikaid ning seista vastu kliimamuutustest tulenevatele ohtudele.

Kalanduspoliitika sotsiaalmajanduslike eesmärkide saavutamiseks on oluline edendada püüki nii ranna- kui ka siseveekogudes nii, et püügitegevusest sõltuvad kogukonnad jõuaksid rahuldava elatustasemeni ja nende investeerimissuutlikkus kasvab. Vee-elusressursside väärindamine ja otseturustamise jätkuv toetamine loob võimalused lühikeste tarneahelate tekkeks ning soodustab väikeste, kuid kvaliteetsete koguste turustamist otse tarbijale. Kalanduspiirkondade ja kestliku sinimajanduse arengu soodustamiseks on vajalik koostöö jätkumine sektorite esindajate ja teadlaste vahel ning algatusrühmade töö koordineerimine riigisiseselt ja rahvusvahelisel tasandil.

# Olulised tegevused/sekkumised

**Olulised tegevused 2025-2028 eesmärkide täitmiseks:**

* Euroopa Liidu ühise põllumajanduspoliitika Eesti **Strateegiakava sekkumiste** edukas rakendamine ja **vajadusel nende ajakohastamine**, et ettevõtjad saaksid väljakutsetele paremini vastata, sh liidetakse alates 2025. aastast liidetakse tingimuslikkuse süsteemi ka tööohutuse, töökeskkonna ja töötervishoiu valdkond, perspektiiv on ka kohustusliku e-põlluraamatu kasutuselevõtu laiendamine kõikidele tootjatele. Sekkumised panustavad targa ja kestliku põllumajandustootmise ja toidutöötlemise saavutamise ja toidujulgeoleku suurendamise eesmärki. Investeeringud on osalt kaetud ka Euroopa Liidu taaste- ja vastupidavusrahastu (RRF) vahenditest.
* Jätkatakse **mullastikukaardi** uuendamist ja erinevate agroökoloogiliste praktikate mõju uurimist, tõhustatakse põllumuldade seisundi seiret, mullaanalüüside tegemise võimekust ja teadmussiirde tegevusi.
* **Eesti toidu** tutvustamise ja müügiedenduse visioonidokumendi „Eesti toit 2022-2025“ tegevuste rakendamine, mis panustavad kohaliku toidu kuvandisse, tarbijate teadlikkuse tõstmisse, kohaliku toidutootmise väärtustamisele, toidutootjate konkurentsivõime tõstmisesse.
* Konkurentsivõime tõstmiseks on plaanis erinevaid tegevusi. Leitakse võimalusi ja jätkatakse tegevusi uute eksporditurgude avamiseks ning avatuna hoidmiseks. Müügivõimekuse suurendamiseks ja ettevõtetele paremate võimaluste loomiseks ja välisriigi messidel osalemiseks on vajalik rakendada turuarendustoetust ning teadmussiirde programmi. Konkurentsivõime tõstmisele aitab kaasa ka erimärgistatud diislikütuse aktsiisisoodustus, mida laiendatakse põllumajandustöödeks kasutatavatele veoautodele ja mida plaanitakse rakendada 2025. aastast.
* Piisava rahastuse tagamine koolikava rakendamiseks, mille kaudu panustatakse laste toitumusharjumuste kujundamisse läbi puu- ja köögivilja ning piima ja piimatoodete pakkumise ning haridusmeetmete toetamise.
* Jätkatakse Eesti roheülemineku teekaardi tegevuste neljas põllumajandus- ja toidusektoris valdkonnas (piima-, liha-, teravilja- ja aiandussektoris) rakendamist ja Eesti ringbiomajanduse teekaardi (2023–2027) tegevuste ja piirkondlike ringbiomajanduse teekaartide tegevuste rakendamisega.
* Kalavarude hea seisundi saavutamiseks ja säästlikuks kasutamiseks kavandatakse liigse püügikoormusega piirkondades vähendada kasutatavate püügivahendite arvu ning **ajakohastada kalavarude kaitsemeetmeid** (alammõõdu korrigeerimine, ajalis-ruumilised piirangud, selektiivset püüki toetavad meetmed).
* EMKVFi rakenduskava sekkumiste edukas rakendamine ja vajadusel nende ajakohastamine, et ettevõtjad saaksid väljakutsetele paremini vastata. Lähiaastatel avanevad mitmed meetmed investeeringute tegemiseks. Rakenduskava elluviimiseks on aastateks 2024-2029 koos riigipoolse kaasfinantseerimisega kasutada 139 miljonit eurot.
* Kutselise kalapüügi elektroonilisele andmete edastamisele registri ja rakenduste (PERK, ERS) arendamine.

# Meetmed, programmi tegevused ja teenused

Meetmete kirjelduses kasutatud sümbolite tähendused:  Väljakutsed;  Uuringud ja analüüsid;  Projektid;  IT-arendused; Koolitused; Pidevad tegevused

## 6.1. Programmi tegevus – põllumajanduskeskkonna hea seisundi tagamine

|  |  |
| --- | --- |
| **Eesmärk** | **Põllumajandustootmisega seotud väetiste ja taimekaitsevahendite kasutamisest tuleneva negatiivse keskkonnamõju vähendamine ning põllumajandusmaa elurikkuse ja maastike mitmekesisuse säilimise tagamine.** |
| **Mõõdik** | **Tegelik tase** | **Sihttase** |
| **2023** | **2025** | **2026** | **2027** | **2028** |
| **Püsirohumaade osakaal kogu põllumajandusmaast, %** | 27.67 | 28.75 | 28.75 | 28.75 | 28.75 |

|  |
| --- |
| **Väljakutsed, tegevused ja oodatavad tulemused** |
| **Väljakutsed:** **Põllumajanduse intensiivistumise tagajärjel** on kasvamas surve mulla ja vee heale seisukorrale. Kasvuteel on põllumajandussektori kasvuhoonegaaside ja ammoniaagi heide ning taimekaitsevahendite ning lämmastikku ja fosforit sisaldavate mineraalväetiste kasutamine. Sõnnikumajanduses on probleemiks kasvuhoonegaaside ja ammoniaagi heidet vähendavate praktikate vähene rakendamine. Peamistes põllumajanduspiirkondades on elurikkust ja mitmekesisust suurendavaid maastikuelemente liiga vähe ning suured, üksteise kõrval asetsevad maastikuelementideta põllualad vähendavad oluliselt elurikkust ja ümbritsevate loodusalade sidusust. Põllumajanduskeskkonnas toimuvate muutuste tuvastamiseks ning vajalike meetmete kujundamiseks tehakse uuringuid ja hinnatakse keskkonnaseisundit, ent seirevõimekus ei ole sageli piisav teadmuspõhiste otsuste tegemiseks. Eesti põllumuldade peamised probleemid on orgaanilise aine vähenemine, tihenemine, kuivendussüsteemide amortiseerumine ja sellega seotud põllumajandusmaa kasutusvõimaluste vähenemine, muldade kurnamine ja muldade hapestumine, aga ka mulla ehitistega (rajatised, hooned) katmine, mis viib põllumullad põllumajanduslikust kasutusest välja muuks kasutuseks (hinnanguliselt 1000 hektarit aastas). Eestis on muldade (sh orgaanilise süsiniku varu säilimist soodustavate) põllumajandus­praktikate rakendamine ja levik ebapiisav. **Tegevused:** Eesti põllumuldade hea seisundi tagamiseks jätkatakse mullasõbralike majandamispraktikate toetamist, täiendatakse põllumuldade seisundi seiret, jätkatakse praktikate mõju kindlaks tegevate uuringute läbiviimist, tõhustatakse teadmussiirde tegevusi ja mullaanalüüside tegemise võimekust ning toetatakse põllumajandusettevõtjaid muldade ja muldi mõjutavate tegurite tundmaõppimisel.  Koostöös Kliimaministeeriumiga valmistutakse EL mullaseire direktiivi ülevõtmiseks, sh mullaseaduse väljatöötamiseks ja mullaseire raamistiku uuendamiseks.  Koostöös Kliimaministeeriumi ja Keskkonnaagentuuriga viiakse ellu uurimisprogramm „Maa- ja mullakasutuse juhtimissüsteem mullastiku teenuste efektiivseks ja jätkusuutlikuks kasutamiseks, elurikkuse kaitseks ja kliimamõju vähendamiseks“, sh tegeletakse mullastikukaardi uuendamise ning erinevate maakasutus- ja mullastikutüüpide orgaanilise süsiniku sidumise võime ja riigispetsiifiliste KHG eriheitetegurite kindlakstegemisega.  Viiakse läbi riigisiseseid tegevusi, mis toetavad Euroopa Horisondi mullakokkuleppe missiooni eesmärki **Keskkonnahoiu täiendavaks tagamiseks soodustatakse põllumajanduses keskkonnasäästlike majandamisviiside kasutuselevõttu ja jätkuvat kasutamist, sh ka toetuste abiga**. Täiendava keskkonnahoiu tegevusi toetab Euroopa Liidu ja Eesti keskkonnaga seotud õigusloome, toimiv järelevalve süsteem, arenev seire- ja hindamisvõimekus, teadmiste levik ning toetuste rakendamine. Suur roll on digiteenuste arengul, mis muuhulgas aitab pidada põlluraamatut ja koostada toitainete bilansse ning annab väetamis- ja taimekaitsealaseid soovitusi ning. **Need tegevused on seotud ka ÜPP strateegiakava 2023-2027 sekkumiste nõuetega.** Pea kogu põllumajandusmaa on seotud tingimuslikkuse süsteemiga, mis kehtib Euroopa Liidu ühise põllumajanduspoliitika kõigile pindala- ja loomatoetuste taotlejatele. Süsteemi eesmärk on tagada, et toetusi saaksid täies mahus need taotlejad, kes järgivad peamisi põllumajandusega seotud nõudeid. Süsteem koosnebki nõuetest ja nende kontrollisüsteemist, mis peab finantskorrektsioonide vältimiseks olema kooskõlas ELi reeglitega. Nõuete rikkumisel vähendatakse kõigi pindala- ja loomatoetuste summat. Tingimuslikkuse süsteem laienes 2023. aastast oluliselt, kui mitmed seni toetatud nõuded sellega liideti. Üheks neist on püsirohumaade säilitamise nõue, mille üle peetakse arvet riigi tasemel läbi tingimuslikkuse süsteemi ja seda mõõdetakse jooksva aasta suhtarvuga võrrelduna võrdlussuhtarvuga. Püsirohumaade osakaal on ka esmane programmi tegevuse mõõdik. See iseloomustab põllumajandusmaa kasutamisekstensiivsust. Pärast põlluraamatu andmete kogunemist (eeldatavalt mõne aasta pärast) on võimalik hinnata ka põllumajanduse keskkonnasuundumusi spetsiifilisemalt. 2025. aasta 1. jaanuarist liidetakse tingimuslikkuse süsteemi ka töökeskkonnaga seotud nõuded[[4]](#footnote-5). Sotsiaalse tingimuslikkuse rakendamise eesmärgiks on tõsta taotlejate teadlikkust tööõiguse nõuetest ja kaitsta põllumajandussektoris hõivatud töötjate huve.Lisaks õigusaktide ja tingimuslikkuse nõuetele rakendatakse põllumajanduses kliima-, keskkonna- ja loomade heaolu parendamiseks ÜPP Strateegiakavaüheaastaseid ökokavasid ja viieaastase kohustusega põllumajanduskeskkonnatoetusi. Põllumajanduskeskkonna toetused on kitsamalt suunatud mulla- ja veekeskkonna, õhukvaliteedi, elurikkuse ja maastikulise mitmekesisuse hoidmisele ning kliimamuutuse leevendamisele. Ökokavad on enamasti laiemad keskkonnatoetused, mille nõudeid ja keskkonnapraktikaid sobivad suuremale hulgale põllumajandustootjatele. Paralleelselt 2023. aastast rakendunud ÜPP strateegiakava 2023‒2027 keskkonnategevustega jätkatakse ka eelmise perioodi pikaajaliste kohustustega. Programmiperioodil 2023‒2027 on seniseid keskkonnameetmeid tõhustatud ning lisandunud on mitmeid uusi põllumajanduskeskkonna toetusi. Rakendatakse ka tõhustatud kontrollisüsteemi, kus suurem fookus on erinevatel digivõimalustel, nagu näiteks kaugseire. ÜPP strateegiakava sisaldab lisaks ÜPP II samba maaelu arengukava toetustele ka I samba otsetoetusi, sh kliima- ja keskkonnakavasid. Olulisemat mõju avaldavad keskkonnatoetused ja -tegevused on järgmised: Keskkonnasõbraliku majandamise toetuse kasutamine avaldab mõju viljavaheldusele, mullaproovide võtmisele, sertifitseeritud seemne kasutamisele ning glüfosaadi ja muude taimekaitsevahendite kasutamise piiramisele. Eraldi lisameetmed on välja töötatud aianduskultuuride keskkonnasõbralikuks kasvatamiseks, vahekultuuride kasvatamiseks, happeliste muldade neutraliseerimiseks jms. Alates 2024. aastal on võimalik vahekultuuride kasvatamise lisategevuse elluviimise eest toetust saada. Vahekultuuride kasvatamisel on oluline roll nii mulla seisukohalt kui ka on vahekultuurid hea valik mitmekesistamaks külvikorda. Mulla- ja veekaitse toetus aitab kaasa erodeeritud- ja turvasmuldade säästlikule kasutamisele, muldade degradatsiooni vähenemisele ja muldades orgaanilise süsiniku talletamisele maa pikaajalise rohumaana hoidmise kaudu. Pinna- ja põhjavee kaitsele suunatud täiendavad tegevused aitavad kaasa veekeskkonna seisundi parandamisele.Liikide ja elupaikade säilimise tagamiseks ning ekstensiivse põllumajanduse soodustamiseks rakendatakse Eestis juba alates 2001. aastast pärandniidu hooldamise toetust. Pärandniitude kõrval pööratakse senisest enam tähelepanu ka muudele kõrge loodusväärtusega rohumaadele. REM tellimusel viib Pärandniitude Kaitse Ühing läbi püsirohumaade inventuure 27 000 ha-l. Inventeeritud ja väärtuslikuks püsirohumaaks hinnatud maale saame hakata maksta väärtuslike püsirohumaa säilitamise toetust. Vastav toetusmeede rakendus 2024. aastast. Põllumajanduse veekaitsemeetmed on nii Läänemere tegevuskavas, nitraaditundliku ala tegevuskavas kui ka veemajanduskavades. Enamik vajalikest meetmetest viiakse ellu ÜPP strateegiakava sekkumiste abil. Lisaks on väljatöötamisel regionaalministri määrus taimetoitainete bilansiarvestuse õiguslikuks regulatsiooniks. Plaanis on uuendada määrust sõnniku arvestuslike näitajate kohta, kaasajastatud andmete saamiseks on sõlmitud leping EMÜga.REM osaleb ametliku partnerina mitmes rahvusvahelises projektis. Viimastel aastatel on alanud kaks 10-aastast LIFE integreeritud projekti – veemajanduse ja -poliitika teemaline (CleanEST) ning looduskaitse, metsanduse ja agroökosüsteemide teemaline (ForEst&FarmLand/Elurikas Eesti). Mõlemad projektid tegelevad põllumajanduse ja põllumajandusmeetmete keskkonnamõju uurimisega ning aitavad välja töötada senisest tõhusamaid põllumajanduskeskkonna sekkumisi, lisaks töötatakse välja tolmeldajate tegevuskava, testitakse meetmeid põllulindude kaitseks jmt. REM osaleb EL teadusuuringute ja innovatsiooni raamprogrammi Euroopa horisont partnerluses Biodiversa+ (Biomitmekesisuse päästmine elu tagamiseks Maal) ning rahastab riikidevahelise teaduskoostöö raames tipptasemel teadusprojekte bioloogilise mitmekesisuse valdkonnas. Koolituste, infopäevade ja infomaterjalidega suurendatakse põllumajandustootjate teadlikkust ökosüsteemiteenustest, keskkonda säästvatest põllumajanduspraktikatest ja kliimariskidest. Keskkonnameetmete seirega uuritakse muuhulgas põllumajanduse mõju mullale, veele ja elurikkusele. Veeseaduse alusel on põlluraamatu pidamine igale põllumajandusega tegelevale isikule kohustuslik, kuid selle pidamise vorm ja viis on isiku enda valida. See ei võimalda riigil teha neil andmetel põhinevaid otsuseid või teadlastel ära kasutada potentsiaali pakkumaks põllumajandussektorile näiteks roheülemineku või parema majandamisega seotud lahendusi. 1. aprillil avati PRIA digitaalne e-põlluraamat põllumeestele tutvumiseks ja testimiseks. Alates 15. juulist 2024. aasta on kõigil keskkonnasõbraliku majandamise toetust taotlejail kohustus pidada e-põlluraamatu kas PRIA e-teenuse keskkonnas või mõnes muud eratarkvaras. **Alates 1. jaanuarist 2025 on plaanis rakendada taimetoiteelementide bilansi kohustust ka keskkonnasõbraliku majandamise toetusskeemis.** Järk-järgult liigutakse selles suunas, et andmed oleksid riigile kättesaadavad ja kasutatavad nii statistikas, teadustöödes kui ka põllumajandus- ja keskkonnapoliitika kujundamisel. 2023. aastal valmis süsiniku jalajälje hindamise tööriist põllumajandusettevõtetele. 2024. aastal plaanitakse läbi viia hindamised põllumajandusettevõtetes, et tööriista testida ning kaardistada ettevõtete süsiniku jalajälge.  Kehtestada nõuded, mis tagavad põllumajandusmaa ja mullastiku kaitse  Töötada välja asjakohane infosüsteem põllumajandusmaa ja mullastiku kaitseks. Tõsta põllumajandusmaa omanike ja maakasutusega seotud huvigruppide teadlikkust mullastikust kui taastumatust loodusressursist, toiduga varustamiskindlusest sh toidujulgeolekust ja vajadusest rakendada põllumajandusmaa kaitseks asjakohaseid kaitsemeetmeid**Oodatav tulemus:** Tegevuse mitmed meetmed on seotud EL ÜPP strateegiakava rakendamisega, seega on peamised eesmärgid ja mõõdikud määratud just seal. Näiteks, et põllumajandusmaad majandatakse jätkuvalt keskkonnahoidlikke praktikaid rakendades, millest annab märku erinevate täiendavate keskkonnameetmete pindalaline või loomade arvu sihttaseme saavutamine. Lisaks ei lange püsirohumaa suhtarv põllumajandusmaasse alla seatus sihttaset, mis muuhulgas näitab ka mitmete strateegiakava sekkumiste mõju maakasutusele. E-põlluraamatu kasutamise laienemine ja rakendamine tagab selle, et põllumajandusmaa ja põllumuldade kohta on olemas kvaliteetsed andmed maakasutusega seotud otsuste tegemiseks. |

## 6.2 Programm tegevus – ringbiomajanduse arendamine

|  |  |
| --- | --- |
| **Eesmärk** | **Ringbiomajanduse põhimõtete suurem kasutuselevõtt** |
| **Mõõdik** | **Tegelik tase** | **Sihttase** |
| **2023[[5]](#footnote-6)** | **2025** | **2026** | **2027** | **2028** |
| **Tootmiskadu esmatootmises[[6]](#footnote-7) (t)** | 90 909 | väheneb[[7]](#footnote-8) | väheneb | väheneb | väheneb |

|  |
| --- |
| **Väljakutsed, tegevused ja oodatavad tulemused** |
| **Väljakutsed:** Ringmajanduse põhimõtted pole biomajanduse sektorites seni laialt levinud ning tekkivaid kõrvalsaadusi ja jääke väärindatakse vähe või tehakse seda madala majandusliku lisandväärtusega. Kohaliku taastuva bioloogilist päritolu tooraine vähene väärindamine ning biomassi piiratud töötlemisvõimekus, eriti lisandväärtuse kasvatamise perspektiivikamates arengusuundades (biomassi keemiline väärindamine, tööstuslik biotehnoloogia jmt). Biomassi hajutatus ja sellega seotud väikesed toormekogused eeldavad aga koostööd ning sageli ka väiksema mastaabiga lahendusi, mistõttu on vajalik senisest enam panustada ringbiomajanduse lisandväärtuse kasvu toetavate uudsete algatuste ja koostöövormide (nt klastrid, ühistulised ärimudelid, tööstussümbioos, rahvusvaheline koostöö jms) teket, mis ühtlasi toetavad ka ettevõtete ekspordivõimet ning välisinvesteeringuid ringbiomajandusse. Lisandväärtuse kasvatamine ja ringbiomajanduslike ärimudelite kasutuselevõtt põhineb teadus-arendus- ja innovatsioonitegevusel. Uute tehnoloogiate laiemaks kasutuselevõtuks ei ole aga piisavalt investeeritud katse- ja piloteerimise ning tehnoloogia skaleerimise võimaluste loomisse. Bioloogilist päritolu jäägid, jäätmed ja kõrvalsaadused, eriti põllumajandusest pärinev sõnnik, leiavad suhteliselt tagasihoidlikku kasutust biogaasi ja -metaanitootmisel, mis pakub lahendust nii lokaalse energia tootmisel kui aitab vähendada põllumajandusega seotud kasvuhoonegaaside ja õhusaasteainete heidet. Tekkiv kääritusjääk ehk digestaat on ringmajanduslikult väärtuslik materjal, mida oleks võimalik kasutada sünteetiliste mineraalväetiste asendajana. Ringbiomajanduse valdkonna statistikas on andmelüngad, puudub tervikpilt tekkivatest bioloogilist päritolu kõrvalsaadustest ning nende tekkekohtadest ja kogustest. Süsteemne ülevaade kõrvalsaadustest ning muust kasutamata või vähekasutatud bioressursist võimaldaks neid võrreldes praegusega oluliselt paremini väärindada, planeerida muu hulgas teadus- ja arendustegevust, logistilisi- ja töötlemislahendusi ning toetusmeetmeid.**Tegevused:** Toetame investeeringuid bioressursside töötlemisvõimekuse suurendamiseks ning bioloogilist päritolu jääkide, jäätmete ja kõrvalsaaduste väärindamiseks. Rakendame ringbiomajanduse teekaarti, mille peamised tegevussuunad on seotud lisandväärtuse kasvatamise, kestliku ressursikasutuse ja elurikkuse hoidmise, teadus- ja arendustegevuse ning innovatsiooni, ettevõtluskeskkonna ning hariduse, oskuste ja teadlikkusega. Anname põllumajandus-, metsandus-, kalandus-, vesiviljelus- ja toiduainetööstuse ettevõtetele ning teadus- ja arendusasutustele Euroopa Liidu taaste- ja vastupidavusrahastu (RRF) vahenditest toetust, et investeerida tootmistehnoloogia uuendamisse, tootearendusse ja bioressursside väärindamisse. Toetame ettevõtete ja TA-asutuste rahvusvahelistes partnerlustes, võrgustikes ja konsortsiumites osalemist ringbiomajanduse teemaliste ELi teadusuuringute ja innovatsiooni rahastamisvõimaluste (Euroopa Horisont, Interreg jt) kasutamiseks.  Ringbiomajanduse kui uue majandusmudeli käsitluse ja põhimõtete leviku ning kommunikatsiooni korraldamine. Uuringu „Bioloogilist päritolu kõrvalsaaduste ja tootmiskadude andmekogumise metoodika väljatöötamine“tulemuste põhjal ringbiomajandusega seotud mõistete (jäätmed, sh biolagunevad jäätmed, kõrvalsaadused) ja nendega seotud nõuete ajakohastamine õigusaktides ning biomassi ja kõrvalsaaduste andmete kättesaadavuse parandamine.**Oodatav(ad) tulemus(ed):** Suurenebringmajanduse põhimõtete kasutuselevõtt ja kohaliku taastuva bioloogilist päritolu ressursside, sh kõrvalsaaduste ja jääkide töötlemisvõimekus ning väärindamine, millega väheneb tootmiskadu esmatootmises. |

## 6.3 Programmi tegevus – põllumajandus- ja toidusektori konkurentsivõime tõstmine

|  |  |
| --- | --- |
| **Eesmärk** | **Tagada põllumajandusettevõtjatele sissetulekute stabiilsus, tõhustada riskijuhtimist ja tõsta Eesti põllumajandusettevõtete ja toidutööstuste konkurentsivõimet nii sise- kui välisturul.** |
| **Mõõdik** | **Tegelik tase** | **Sihttase** |
| **2023** | **2025** | **2026** | **2027** | **2028** |
| **Põllumajandussektori netolisandväärtus tööjõu aastaühiku kohta (kolme aasta liikuv keskmine, FADN)** | 37 131 (2022) | 28 991 | 29 716 | 30 205 | 30 452 |
| **Toiduainetööstuste netolisandväärtus töötaja kohta** | 34 041 | 37 300 | 38 200 | 38 900 | 38 900 |
| **Eesti päritolu põllumajandussaaduste ja toidukaupade ekspordi väärtuse kasv võrdluses algtasemega (2018)[[8]](#footnote-9), %** | 72 | 16 | 19 | 21 | 24 |

|  |
| --- |
| **Väljakutsed, tegevused ja oodatavad tulemused** |
| **Väljakutsed:** Põllumajandustootjate väljakutseks on Euroopa Liidu keskkonna- ja kliimaeesmärkide täitmisesse panustamine, mis aitab leevendada kliimamuutusi ja nendega kohaneda, säästes energiat, edendades loodusvarade nagu vesi, muld ja õhk tõhusat majandamist. **Oluline on, et ressursitõhusus, mis aitab kaasa keskkonna- ja kliimaeesmärkide täitmisele, parandab samal ajal põllumajandustootjate majanduslikku tulemuslikkust ja tagab** **ettevõtete majandusliku kestlikkuse ja lisandväärtuse säilimise**. Alates 2015. aastast on põllumajandussektori ettevõtjatulu ilma sissetulekutoetusteta negatiivne, 2023. a ka koos sissetulekutoetustega on ettevõtjatulu negatiivne (-134 mln eurot), mis tekitab suurt ebakindlust tuleviku osas, lükkab edasi vajalike investeeringute tegemist ja viib osade ettevõtete tegevuse lõpetamiseni. Kuigi põllumajanduse majandusharu toodangu väärtus on Euroopa Liiduga liitumisest alates kahekordistunud,  **jääb toodangu väärtus hektari kohta oluliselt madalamaks ELi keskmisest,** kuna peamiselt toodetakse väiksema lisandväärtusega toodangut. Ka lisandväärtus faktorhinnas hõivatu kohta, **mis on oluliselt suurenenud, jääb alla ELi keskmise taseme** Eesti põllumajandussektori struktuur on duaalne ehk põllumajandusmaa on koondunud suurematesse ettevõtetesse, samas tegutseb nende kõrval ka palju väikseid põllumajandusettevõtteid. Tootlikkuse kasvu on soodustanud eelkõige põllumajandusettevõtete suurenemine ja suured, tehnoloogiliselt tõhusad, ressursimahukad ja uuenduslikud põllumajandusettevõtted. **Samas jäävad brutoinvesteeringud kasutuses oleva maa hektari kohta alla ELi keskmist taset.** Tugev konkurents nii sise- kui ka välisturul sunnib tööstuseid tootma efektiivsemalt ning klientide järjest kasvavad vajadused ja kvaliteedinõuded nõuavad ettevõtetelt uute tehnoloogiate kasutuselevõttu, paindlikkust, tootlikkust ning innovaatilisust. Vaatamata tööviljakuse kasvule **pole seni Eestis toiduainetööstuste investeeringute tase olnud piisav tootlikkuse kasvuks EL riikide keskmisele tasemele**, kuid aasta-aastalt vahe väheneb. Eesti toidukaupade väliskaubanduse struktuuri põhjal ei ole Eesti toiduainetööstused maailmaturul kohanenud nii kiiresti kui põllumajandussektor**. Toidutööstuse probleemiks on mastaabiefekti võimaldavate ettevõtete puudumine, millest tulenevad väiksed tootmismahud ning madal konkurentsivõime.** Samuti kaasneb sellega madal võimekus iseseisvaks tootearendus- ja innovatsioonitegevuseks. **Riskijuhtimise tähtsus põllumajandussektoris on suurenenud koos põllumajandustootmise suurema turule orienteeritusega**. Ebakindlus põllumajandustoodete ja -tootmissisendite hindades ja sissetulekutes avaldab mõju põllumajandustootjate tootmisotsustele ja tootlikkust suurendavate investeeringute tegemisele. Põllumajandus- ja toidutootmise konkurentsivõimeliseks arenguks on vajalik sissetulekute stabiilsus, mida mõjutab oluliselt põllumajandussektori avatus riskidele, mis võivad olla nii ettevõttesised kui ka -välised ning tekitada suuri nõudluse ja pakkumise tasakaalu muutumisi, hindade ja põllumajandusturgude volatiilsust. Järjest suuremat mõju avaldavad kliimamuutused koos sellest tingitud ebasoodsate ilmastikutingimuste ning taime- ja loomahaiguste levikuga, mis põhjustavad ka tootmispotentsiaali hävimist. **Tegevused:** Põllumajandustootjate konkurentsivõime tõstmiseks, sissetulekute stabiilsuse tagamiseks on vajalik rakendada erinevaid EL eelarvest makstavaid toetusmeetmeid (sh põhisissetulekutoetus, tootmiskohustusega seotud toetused, kindlustustoetust), mis vähendavad tootjate sissetulekute kõikumist turu- ja tootmisriskide puhul.  Põllumajandustootjate konkurentsivõime tõstmiseks on oluline jätkata ka erimärgistatud diislikütuse aktsiisisoodustusega. Mesindussektori arengu toetamiseks rakendatakse mesilasperede toetust ja mesindussektori sekkumisi eesmärgiga parendada mesinike teadmisi ja oskusi, soodustada investeeringuid, monitoorida paremini haigusi ning kahjureid, tõhustada koostööd teadusasutustega ja tõsta tarbijate teadlikkust.  Investeeringusekkumiste kaudu tõhustatakse põllumajandustootmise moderniseerimist ja uute tehnoloogiate kasutusele võtmist (väikeste põllumajandusettevõtete arendamise toetus), soodustatakse põllumajandustootmises ressursitõhusust, vähendatakse põllumajandustootmisest tulenevat keskkonnamõju, jäätmete ja heitmete teket ning suurendatakse loomade heaolu ja bioohutust (Põllumajandustootjate materiaalsed ja immateriaalsed investeeringud).  Toiduainetööstustele suunatud investeeringusekkumised aitavad tõsta toiduainetööstuse ettevõtete majanduslikku võimekust ja konkurentsivõimet ning toetavad keskkonna- ja kliimapoliitika eesmärkide saavutamist.  Põllumajandustootjal on võimalik taotleda riiklikku põllumajandustootja asendamise toetust. Riskijuhtimisele on vajalik pöörata suuremat tähelepanu põllumajandusettevõtete igapäevases juhtimises, seejuures on oluline põllumajandustootjate nõustamine ja koolitus läbi AKISe. Eesti põllu- ja maamajandusliku teadmussiirde ja innovatsioonisüsteemi (AKIS) tõhus rakendamine, mille peaeesmärk on põllu- ja maamajandussektori lisandväärtuse tõstmine ning innovatsioonivõimekuse suurendamine. EL ÜPP Eesti strateegiakava, riiklike sekkumiste jm muude meetmete rakendamine võttes arvesse roheülemineku teekaardi tegevusi neljas põllumajandus- ja toidusektori valdkonnas – piima-, liha-, teravilja- ja aiandussektoris. Kuna põllumajandussektori lisandväärtus ilma toetusteta on olnud alates 2015. aastast negatiivne, siis on vajalik teha põhjalikum uuring lisandväärtuse vähenemise põhjustest ja selle suurendamise võtmekriteeriumitest.  REM osaleb EL teadusuuringute ja innovatsiooni raamprogrammi Euroopa horisont partnerluses Agroökoloogia (Põllumajanduse kiirendatud üleminek: agroökoloogia eluslaborid ja teadustaristud) ning rahastab riikidevahelise teaduskoostöö raames tipptasemel teadusprojekte agroökoloogia põhimõtete rakendamise valdkonnas ja alates 2024. aasta teisest poolest partnerluses FutureFoodS (Ohutud ja kestlikud toidusüsteemid), rahastab riikidevahelise teaduskoostöö raames tipptasemel teadusprojekte söömisharjumuste, toidu töötlemise ja tarnimise ümberkujundamise jm teemadel.**Oodatav tulemus:** Tegevuste tulemusena suureneb põllumajandus- ja toidusektori ettevõtjate teadlikkus kestlikust tootmisest, suureneb ettevõtete konkurentsivõime ja läbi selle ka toidusektori eksport ja toidu varustuskindlus.  |

## 6.4 Programmi tegevus – noorte põllumajandusettevõtjate tegevuse arendamine

|  |  |
| --- | --- |
| **Eesmärk** | **Tõsta noorte põllumajandustootjate osakaalu põllumajandussektoris.** |
| **Mõõdik** | **Tegelik tase** | **Sihttase** |
| **2023** | **2025** | **2026** | **2027** | **2028** |
| **Noorte (kuni 40-aastaste) juhtide osatähtsus põllumajanduslikes majapidamistes, %** | 21 | 21 | 21 | 21 | 21 |

|  |
| --- |
| **Väljakutsed, tegevused ja oodatavad tulemused** |
| **Väljakutsed:** Arvestades väljakujunenud põllumajandussektori struktuuri, on uute ettevõtjate sisenemine sektorisse raskendatud nii põllumajandusmaa piiratuse kui ka tootmise alustamiseks vajaliku suhteliselt suure kapitalinõudluse tõttu.**Tegevused:** Noorte põllumajandustootjate osakaalu suurendamiseks ja põlvkondade vahetuse toetamiseks rakendatakse põllumajandusliku tegevusega **alustava noore ettevõtja toetust** ning **täiendavat sissetulekutoetust noortele põllumajandustootjatele**. Mõlema sekkumise eesmärk on hõlbustada põllumajandustootjatel tegevusega alustamist, aidata kaasa põlvkondade vahetusele põllumajanduses ning suurendada kaasaegsete teadmistega ja kogemustega põllumajandustootjate arvu põllumajandussektoris. Põllumajandusliku tegevusega alustava noore ettevõtja toetus saavad taotleda noored ettevõtjad (kuni 40 aastased isikud), kes esmakordselt alustavad põllumajandusliku tegevusega äriplaanis kirjeldatud tegevuste elluviimiseks. Täiendava sissetulekutoetuse noortele põllumajandustootjatele raames toetatakse noorte põllumajandustootjate sissetulekuid, andes seeläbi täiendavaid vahendeid põllumajandusliku tegevusega tegelemiseks.  Täiendavalt pakutakse noortele esmakordselt põllumajandustootmisega alustavatele ettevõtjatele inkubatsiooniprogrammis osalemise võimalus, mille eesmärk on toetada põllumajandusliku tegevusega alustava noore põllumajandustootja baasteadmiste ja oskuste suurendamist. Programm rakendus 2024. aastast.**Oodatav tulemus :** Plaanitavate tegevuste tulemusena suureneb alla 40-aastaste juhtide osatähtsus põllumajanduslikes majapidamistes ning tagatud on põllumajandus- ja toidutootjate järelkasv. Koos noorte ettevõtjatega suureneb ka sektori innovatsiooni tase. |

## Programmi tegevus – turukorraldus ja kaubanduspoliitika rakendamine

|  |  |
| --- | --- |
| **Eesmärk** | **Rakendada meetmed** **põllumajanduse turgude ja tarneahela tasakaalustamiseks ning läbipaistvuse suurendamiseks** |
| **Mõõdik** | **Tegelik tase** | **Sihttase** |
| **2023** | **2025** | **2026** | **2027** | **2028** |
| **Turud on stabiilsed – rakendatud erakorraliste ja turule sekkumiste meetmete arv** | 2 | 0 | 0 | 0 | 0 |

|  |
| --- |
| **Väljakutsed, tegevused ja oodatavad tulemused** |
| **Väljakutsed:** Ebakindlused nii põllumajanduse tootmissisendite kui ka põllumajandustoodete turgudel tulenevalt erinevates teguritest, sh välisnõudluse nõrgenemisest, ebasoodsatest ilmastikutingimustest, geopoliitilistest sündmustest, Venemaa agressiooni jätkumisest Ukrainas, mõjutavad kaubandust ja survestada hindasid.  Kuigi EL annab ulatuslikku teavet põllumajandustoodete tootja- ja tarbijahindade kohta, on vähem kättesaadav teave, mis käsitleb hindu toiduainete tarneahela vaheetappides. Teabe esitamine hindade kohta vaheetappides suurendab turu tõhusust, aidates teha paremaid äriotsuseid ja suurendada usaldust sidusrühmade vahel tarneahela igas etapis. Juurdepääs turu arengut käsitlevale teabele on oluline ka selleks, et võimaldada toiduainetootjatel turul tõhusalt konkureerida. Toidutarneahela lülidel on erinev turujõud, esineb ebaausaid kauplemistavasid ja turutõrgete mõju jaotub ahela lülide vahel ebaühtlaselt. Jaekaubandus on kontsentreerunud ning omab võrreldes põllumajandustootjate ja töötlejatega oluliselt tugevamat turupositsiooni, riskid kantakse üle nõrgema positsiooniga lülile. Ebaausate kaubandustavade tõkestamine toidutarneahela osapoolte vahel. Toidutarneahel on ülekaalukalt olulisim kanal, mille kaudu jõuavad toidukaubad tootjalt tarbijani. Ettevõtjate arv ja suurus on toidutarneahela eri etappides erinev, kuid kõik tarneahela ettevõtjad on ühtemoodi olulised, et tarbijani jõuaks mitmekesine ja kvaliteetne toit. Seega on väga oluline, et kaubanduspartnerid ei kasutaks võtteid ega suruks peale lepingulisi suhteid, mis kalduvad oluliselt kõrvale heast äritavast, on vastuolus hea usu ja ausa kauplemise põhimõtetega. 2021. aasta 1. novembril jõustus põllumajandustoote ja toidu tarneahelas ebaausa kaubandustava tõkestamise seadus (PTEKS), mille eesmärk on korrastada ettevõtjate vahelisi kaubandussuhteid toidu teekonnal tootja juurest poeletile. Seaduses on sätestatud ebaausate kaubandustavadena tehingud ja teod, mis on seotud maksetähtaegade, tarnete ja müügitingimustega ning mis on põllumajandustoodete ja toidu tarneahelas ostja ja müüa vahel keelatud. Raadamisvabade kaupade tarneahelat toetava riikliku süsteemi väljatöötamisse panustamine koostöös Kliimaministeeriumiga ja selle ressursitõhus rakendamine nii riigi kui tarneahelas osalejate vaates. Koolikava meetme rahastamine selle tõhusaks rakendamiseks on olnud ebapiisav, samas panustab see meede laste toitumisharjumuse kujundamisse ja selle kaudu pakutakse piima, piimatooteid ning puu- ja köögivilju ning rakendatakse kaasnevaid haridusmeetmeid.**Tegevused:**Ebaausate kaubandustavadekasutamist ning nende tõkestamiseks kehtestatud põllumajandustoote ja toidu tarneahelas ebaausa kaubandustava tõkestamise seaduse (PTEKS) rakendamise mõju ja tulemuslikkust analüüsime 2025. aasta 31. detsembriks. Turukorraldusmeetmete rakendamine ja vajadusel muutmine. Turukorraldusmeetmed aitavad stabiliseerida põllumajandusturgu, vältida turukriiside eskaleerumist, suurendada nõudlust ja aidata ELi põllumajandussektoritel turumuutustega paremini kohaneda. Teatud põllumajandustoodete kokkuostuhindade langemise korral tasemele, mis ei ole jätkusuutlik, kasutatakse sekkumiskokkuostu ja eraladustamist. Nende meetmete kasutamine vähendab ajutiselt ülepakkumise mõju ja stabiliseerib seeläbi turgu. Erakorralised meetmed kasutatakse juhul, kui on tekkinud kriis või kriisioht ning on vaja konkreetselt tegutseda, et hoida ära hindade järsku langust ja/või leevendada selle tagajärgi. Need meetmed võimaldavad tegutseda järgmistel juhtudel: ajal, mil turgudel valitseb suur tasakaalustamatus; inimeste, loomade või taimede tervisele tekkinud ohust põhjustatud tarbijate usalduse kaotuse puhul; konkreetse probleemi puhul. Põllumajandustoodete kvaliteedi parandamiseks, tarbijate kaitsmiseks ning standardite ühtsuse tagamiseks on kehtestatud puu- ja köögivilja, oliiviõli, linnuliha ja kanamuna sektoris turustusstandardid. Veise-, sea- ja lambarümpade kvaliteediklassidesse määramine loob aluse hindade EL üleseks võrdlemiseks. Lisaks turustusstandarditele rakendatakse piima- ja piimatoodete ning veise- ja vasikaliha sektorites erimõisteid ja müüginimetusi. Euroopa Liidu päritoluga kaupade eelistamise tagamiseks ning imporditariifide rakendamiseks kasutatakse impordilitsentside ja ekspordilitsentside, sertifikaatide ja tagatiste süsteemi. Tariifikvoodid võimaldavad importida eelnevalt kindlaksmääratud tootekoguse madalamate imporditollimaksu määradega kui tavaliselt selle toote puhul kohaldatav tollimaksumäär. Kõigile toiduainete tarneahelas osalejatele on oluline info turul toimuva kohta, mistõttu on oluline tagada turu läbipaistvus. Eestis kogub turuinfot ja edastab seda Euroopa Komisjonile METK. See annab turul osalejatele võimaluse teha teadlikke äriotsuseid, tagades seeläbi põllumajandusturgude nõuetekohase toimimise. Teiseks eesmärgiks on jälgida põllumajandusturgude arengut ja teha õigeaegselt kindlaks võimalikud turuhäired, võimaldades komisjonil võtta vajaduse korral viivitamata asjakohaseid ELi turumeetmeid. Koolikava toetuse osas analüüsida kohaliku toidu eelistamise võimalusi ning välja töötada kaasnevate haridusmeetmete toetuse muudatused. Eesti toiduainete tarneahela vaheetappides hinnakujunemise jälgimiseks ja turu läbipaistvuse suurendamiseks on oluline jätkata uuringuga Eesti põllumajandussaaduste turgu enam iseloomustavate toidukaupade hinna kujunemise ja tootja ning töötleja positsiooni kohta tarneahelas. Valmistume ELAN (*Electronic System for DG AGRI Non-Customs Formalities)* moodulite kasutuselevõtmiseks valitsemisalas, millega kaasneb lähiaastatel tõenäoline vajadus IT arendusteks. ELAN moodulid on osa Euroopa komisjoni loodavast IT süsteemist, mis saab katma põllumajandustoodete impordi- ja ekspordilitsentse ning rahvusvahelises kaubanduses kasutatavaid vastavusdokumente (nt turustamisstandarditele vastavussertifikaat). Muudatused tagavad automaatse infovahetuse ning seeläbi vähendavad halduskoormust nii ettevõtetele kui ka pädevatele asutustele. **Oodatav tulemus:** Turukorraldusmeetmete rakendamisega, mis loovad eelduse turu tasakaalustamiseks, ja ebaausate kaubandustavade kasutamise vähenemisega suureneb tarneahela tasakaal, mis tagab tarneahela osalistele õiglase sissetuleku ja tarbijale kvaliteetse ja mitmekesise toidu. |

## Programmi tegevus – ühistegevuse ja koostöö arendamine

|  |  |
| --- | --- |
| **Eesmärk** | **Suurendada põllumajandusettevõtjate sissetulekut läbi koostöö arendamise toidusektoris ning nende positsiooni tugevdamise väärtuseahelas.** |
| **Mõõdik** | **Tegelik tase** | **Sihttase** |
| **2023** | **2025** | **2026** | **2027** | **2028** |
| **Kvaliteedikavadega liitunud tootjate arv** | 79 | 84 | 95 | 100 | 105 |
| **Põllumajanduslike majapidamiste kuulumine põllumajandusühistutesse, %** | 15 | 16 | 17 | 18 | 20 |
| **Tunnustatud tootjaorganisatsioonide arv** | 6 | 8 | 9 | 10 | 11 |
| **Tunnustatud tootjaorganisatsioonide turustatud toodangu väärtus kogu põllumajandustoodangu väärtusest, %** | 10 | 13 | 16 | 19 | 23 |

|  |
| --- |
| **Väljakutsed, tegevused ja oodatavad tulemused** |
| **Väljakutsed:** Eesti toidusektor tegutseb Euroopa Liidu siseturu osana, seega mõjutavad põllumajandussaaduste hindu otseselt ELi siseturuhinnad ning ELi väliskaubanduspoliitika. Samas on turutõrgete korral Eestis kokkuostuhindade langus järsem kui ELis keskmiselt ehk raskused võimenduvad kiiremini. Selle põhjuseks on toidutarneahela tasakaalustamatus ja vähene koostöö ahela lülide vahel, mis vähendab põllumajandustootjate sissetulekuid. Kaubavooge vaadates iseloomustab Eesti toidusektorit suhteliselt vähene sidusus. See tähendab, et ka suurematele sektoritele (teravili, liha ja piim) on iseloomulik tooraine eksport, ehkki samas kasutab valdkonna töötlev tööstus sisseveetavat toorainet. Tarneahelad on pikad (otseturundust ning avaliku sektoriga seotud toitlustuses toimiva tarneahela sidususust on vähe (koolid ja koolieelsed lasteasutused, vanglad, kaitsevägi jne)). Kui Euroopa Liidus on põllumajandusühistute keskmine turuosa 40%, siis Eestis on ühistegevus eri sektorites väga erineval arengutasemel. Eestis on kõige tugevam koostöö piimasektoris. Üle poole toodetud piimast ostavad kokku piimatootjate ühistud ning ühistutele kuuluvad piimatööstused. Arvuliselt tegutseb enim ühistuid teraviljasektoris, kuid ühistud on killustunud ning turujõud pigem madal (erandina paar suuremat ühistut). Ülejäänud sektorites on ühistegevus nõrk: tegutsevad vaid üksikud ühistud, esineb usaldamatust koostööpartnerite vahel ning puudub valmisolek investeerida ühistu arendamisse. Takistuseks on põllumajandustootjate vähene usaldus ühistegevuse vastu, ühistegevus­kompetentsi puudumine, ühistute võimetus kaasata kapitali ning puudujäägid ühistute juhtimisstruktuuris.**Tegevused:** Põllumajandustootjate positsiooni tugevdamiseks toidutarneahelas arendatakse ühistegevust ja koostööd järgmiste sekkumise abil: * tootjaorganisatsioonide tunnustamine ja tunnustatud tootjaorganisatsiooni ja tunnustatud tootjaorganisatsioonide liidu arendamise toetus
* ühistulised investeeringud materiaalsesse ja immateriaalsesse põhivarasse (sh suurprojektide elluviimine)
* lühikeste tarneahelate või kohalike turgude kaudu põllumajandustoodete ja toidu turustamisvõimaluste arendamise toetus
* Kvaliteedikava arendamise toetus

**Oodatav tulemus:** Tegevuste tulemusena suureneb põllumajandustootjate arv, kes on koondunud ühistutesse ja ka ühistute kaudu turustatud toodangu väärtus. Läbi kvaliteedikavade arendamise, suureneb kvaliteedikava liitunud tootjate arv ja suureneb kvaliteedikava raames toodetud toodangu kogus. Need tegevused aitavad kaasa tootjate positsiooni parandamisele tarneahelas ja ettevõtjate sissetulekute suurenemisele. |

## 6.7 Programmi tegevus – Eesti toidu kuvandi ja müügivõimekuse tugevdamine

|  |  |
| --- | --- |
| **Eesmärk** | **Tugevdada Eesti toidu positiivset kuvandit ja rakendada müügiedendustegevusi, mis suurendavad Eesti põllumajandus- ja toidusektori ettevõtjate konkurentsivõimet nii sise- kui välisturul.** |
| **Mõõdik** | **Tegelik tase** | **Sihttase** |
| **2022** | **2025** | **2026** | **2027** | **2028** |
| **Osatähtsus Eesti tarbijatest, kes eelistavad osta kodumaist toidukaupa , %\*** | 61 | 75 | 75 | 75 | 75 |

*\* Uuring viiakse läbi üle aasta, järgmine uuring kavas 2024. aasta lõpus*

|  |
| --- |
| **Väljakutsed, tegevused ja oodatavad tulemused** |
| **Väljakutsed:** Kohaliku toidu eelistamine on viimase kümnendi madalaimas seisus. Tarbijateni on vaja viia info kestlikust toidutootmisest ja sellega seotud väljakutsetest. Nii põllumajanduse, toidutööstuse kui ka HoReCa sektori hea käekäigu ja kindlustunde tagamiseks on oluline, et tarbija hindaks vastutustundlikult toodetud toitu ning ettevõtjate panust, mistõttu tuleb tegeleda teadlikult ja eesmärgistatult toidusektori kuvandiloome ja teavitustegevustega.  Nii kohalikku kui eksporditurge silmas pidades tuleb pöörata tähelepanu **toidukultuuri edendamisele ja toidupärandi säilitamisele.** Toidukultuur hõlmab riigile või piirkonnale iseloomulikke toite ja jooke, nende valmistamist ja pakkumist ning kohaliku tooraine väärindamist. Toidukultuuri kujundajad on lisaks toidutootjatele ka toidupakkujad koos teenindussektoriga, mis on toidupakkumise lahutamatu komponent **Välisturgudel on väljakutseks** leida turustusvõimalusi kõrgema lisandväärtusega toodetele, mis aitaksid maandada tooraine ekspordil hindade volatiilsusest tulenevaid riske ja ebakindlust ning tugevdada Eesti ettevõtete positsiooni välisturgudel. Eesti toidukaupade väliskaubandust iseloomustab negatiivne kaubandusbilanss, välisriikidesse väärindamiseks minevate kaupade suur osatähtsus ekspordis ja tugev orienteeritus lähiturgudele. Kaubandusdefitsiit on suurim valmistoodete puhul. Kaubamärgiga tarbijatoodete ekspordi eripära on see, et erinevalt toorainest ja vahetoodetest, on valmistoodete turundusse vaja üldjuhul rohkem investeerida. Lõpptarbijatele mõeldud kaubad nõuavad keerukamaid turule sisenemise strateegiaid. Tugeva konkurentsi tingimustes ja geograafiliselt ning kultuuriliselt kaugetel sihtturgudel valmistoodetega läbilöömise eelduseks on toidusektori eksportööride tugev müügivõimekus. Eesti ettevõtete tagasihoidlik müügi- ja turunduskompetents on uutele turgudele sisenemist pärssiva tegurina välja toodud ka erinevates analüüsides.**Tegevused:** Visioonidokument „Eesti toit 2022-2025“ kujundab Eesti toidu tutvustamise ja müügiedendustegevuste suunad nii siseturul kui välisriikides, keskendudes tarbijate toidualase, sh toiduohutuse, keskkonnasäästlikkuse ning kestliku toidutootmise alase teadlikkuse suurendamisele, kohaliku toidutootmise väärtustamisele, toidutootjate konkurentsivõime ja jätkusuutlikkuse tagamisele ning toidukultuuri populariseerimisele laiemalt. **Dokumendi alusel viiakse läbi erinevaid teavitustegevusi, mille eesmärk on selgitada tarbijatele kestliku toidusüsteemi kontseptsiooni ning toetada sektori ettevõtete müügiedendustegevusi välisturgudel, samuti tõsta tarbijate teadlikkust tarbimisotsuste tegemisel ning kujundada kohaliku toidu mainet läbi erinevate ürituste.** Kohaliku toidukultuuri väärtustamisse panustavad mitmed projektid nagu avatud talude päev, avatud kalasadamate päev, Eesti toidupiirkonna valimine ja Eesti toidu kuu korraldamine.  Ettevõtete müügi- ja turunduskompetentside tõstmiseks jätkatakse läbi AKISe 2023. aastal lõppenud toidusektori müügivõime arendamise tegevusvaldkonna teadmussiirde pikaajalist programmi. Programmi eesmärgiks on põllumajandustootjate ja töötlejate turundus- ja ekspordialaste kompetentside tõstmine ning koostöövõimaluste arendamine erinevate infopäevade, konverentside, täiendkoolituste, õppereiside ja ettevõtete juhendamiste abil.  Ettevõtete müügi- ja turundustegevuste toetamiseks on kavandatud turuarendustoetus, mis võimaldab toetust taotleda ettevõtete ühisstendide korraldamiseks rahvusvahelistel messidel, välismesside külastamiseks ning turundusürituste korraldamiseks. Ka koduturul tuleb põllumajandustootjatel konkurentsivõime tõstmiseks keskenduda senisest enam toodete kvaliteedile ja selle esile toomisele. Kvaliteedikavades osalemine võimaldab toidutootjatel saada toodangu eest kõrgemat hinda ja seetõttu on kvaliteedikavade arendamisel oluline roll tootjate positsiooni parandamisel tarneahelas. Alates 2016. aastast saab Eesti maaelu arengukavast taotleda toidukvaliteedikava raames **toodetud tootest teavitamise ja toote müügi edendamise toetust**, millega jätkatakse ka uuel ÜPP rahastusperioodil. Toetuse abil on võimalik tõsta tarbijate teadlikkust nii koduturul kui välisturgudel.  Visioonidokument „Eesti toit 2022―2025“ seab koduturul fookusesse tarbija, et Tarbijate seas on oluliseks sihtgrupiks lapsed ja noored, kellest kujuneb uus põlvkond teadlikke tarbijaid. Planeeritud on mitmed haridusliku sisuga tegevused, mida haridusasutustes läbi viiakse. Tõhusa koostöö ja infovahetuse eesmärgil on ellu kutsutud **Eesti toidu sise- ja välistegevuste ümarlauad.****Oodatav tulemus:** Põllumajanduse ja toidusektori müügivõimekusse panustavate tegevuste abil suureneb Eesti põllumajandus- ja toidusektori ettevõtjate konkurentsivõime nii sise- kui välisturul, st kvaliteedikavade raames toodetud toodete ja lõpptarbijale suunatud toodete müük suureneb, mida näitab ka kohalikku toitu eelistavate tarbijate hulga kasv. |

## 6.8 Programmi tegevus – kutselise kalapüügi korraldamine

|  |  |
| --- | --- |
| **Eesmärk** | **Elujõuline ja konkurentsivõimelise kutselise kalapüügisektori tagamine.** |
| **Mõõdik** | **Tegelik tase** | **Sihttase** |
| **2023** | **2025** | **2026** | **2027** | **2028** |
| **Kutselise kalapüügi kogupüügi ja koguväärtuse suhe** | 1,06 | 1,15 | 1,2 | 1,25 | 1,3 |
| **Rannapüügi kalapüügiloa omanike aastasaagi mediaan** | 0,45 | 0,6 | 0,8 | 1 | 1,2 |
| **Lühiajaline majanduslik tõhusus rannapüügis (kuni 10m laevade puhul)** | 0,59\* | 1 | 1,2 | 1,4 | 2 |

\* 2023. aasta andmed avaldatakse novembris kalanduse riikliku andmekogumisprogrammi raames.

|  |
| --- |
| **Väljakutsed, tegevused ja oodatavad tulemused** |
| **Väljakutsed:** Kalavarud vähenevad ning majandusliku elujõulisuse saavutamiseks tuleb väiksema püügikoguse eest saada rohkem tulu. See tähendab ühelt poolt, et jätkuv nõudlus peab suurendama kala esmakokkuostu hindasid ning teisalt peab saaki väärindama, et tõsta püütud saagi tulusust.  Mere rannaalade kalanduses on püügiga tegelevate isikute arv väga suur. Sektoris tegutseb 1200 kalapüügiloa omanikku ja 1900 loale kantud kalurit. Kuna kalavarud vähenevad ja seega vähenevad ka püüda lubatud püügikogused, on püügist saadav keskmine tulu ühe isiku kohta madal: keskmiselt püüab rannakalur aastas 11,7 t kala ning teenib keskmiselt 7400 eurot aastas. Rannapüügisektori lühiajaline majanduslik tõhusus ehk tasakaal selle vahel, kui suured on kaluri igapäevased majandustegevusega seotud kulud ja püügitegevusest saadav tulu, näitab tegelikkuses sektori suutmatust jätkata igapäevast kalapüüki kulutõhusalt. Samuti on sektori koosseisus palju neid kalureid, kellele kutseline kalapüük ei ole peamine majandustegevus, millega teenida elatist ja anda sisend piirkonna eluvõimelisuse tugevdamisele. **Seega on rannapüügil jätkuvalt suurim väljakutse see, kuidas leida tasakaal kutselise kalapüügiga tegelejate ja kasutada oleva kalavaru vahel sektori konkurentsivõime saavutamiseks.** Kalapüük nagu iga teine majandusharu peab olema arenemisvõimeline ja sektori majandamiseks peab kasutusele võtma tarku tehnoloogilisi jm lahendusi nii püügitegevuse vahendites (püügivahendid ja nende selektiivsus, hea varustusega ökonoomsed ja keskkonnasõbraliku kütusega laevad, lossimiskohtade multifunktsionaalne infrastruktuur) kui ka püügitegevuse aruandluses. Täpsed ja operatiivsed andmed võimaldavad täpsemat kvoodijälgimist ning annavad ka püüdjale endale adekvaatse tagasiside oma püügitegevusest ja selle majandamisest. **Alakasutatud on elektrooniliste lahenduste potentsiaal kutselise ranna- ja siseveekogude kalapüügi kohta andmete esitamises ja nende analüüsimises, kus olemasolevate e-lahenduste kasutamine on ei ole aktiivne**. Samuti on sisuliselt välja arendamata vajalikud e-teenused kutselistele kaluritele (elektrooniline kalapüügilubade menetlemine, püügistatistika moodul, müügifoorum jne).**Tegevused:**  Kutseline kalapüük on majandussektor, mille elujõulisus ja kestlikkus sõltub suuresti vähenevate kalavarude tingimustes selle varu ratsionaalsest kasutusest. See tähendab, et kui ressurssi napib, peab ka kasutajate arv olema sellega tasakaalus. Riigisiseselt tuleb analüüsida sektori majanduslikku olukorda ja leida võimalused sektoris toimijate arvu optimeerimiseks eesmärgiga suurendada kutselise kalapüügisektori tulusust. See tähendab nii vastavate püügikorralduslike abinõude (näiteks individuaalsed lubatud saagid) rakendamist kui ka püügivõimaluste jaotuse mudelite ümberdisainimist. Kutselise kalapüügiga tegelevate ettevõtjate majandusnäitajate parandamiseks tuleb toetada ka püütud saagi väärindamist ja otseturustamist.  Kalapüügiga kaasnevate kulutuste vähendamiseks toetame investeeringuid kalalaevade energiatõhususe suurendamiseks. Kalasadamate ja lossimiskohtade väljaarendamise toetamisega loome eeldused selleks, et maale toodav kala oleks kvaliteetne ning mitut eesmärki täitvad ehk multifunktsionaalsed kalasadamad teeniksid tagasi vähemalt osa ülalpidamisega seonduvatest kuludest. Väikesemahulisel ranna- ja sisevete kalapüügil tuleb enam keskenduda selliste passiivpüüniste kasutuselevõtmise toetamisele, mis tagavad liigilise mitmekesisuse säilimise rannikumeres ja siseveekogudes (näiteks hülgekindlad püünised rannikumeres ja selektiivsed püünised siseveekogudel), samuti tuleb toetada hülgepeletite kasutuselevõtmist rannapüügil.  Sektoris vajalike muutuste esilekutsumiseks on vajalik avatud ja pidev dialoog sektori esindajatega ning koolitustegevused. See aitab saavutada ühiselt jagatud teadmist, et mikrolahendustega ei ole täna enam võimalik eesmärke saavutada, vaid vajalikud on korralduslikud meetmed, mille mõju kutselise püügi kui majandussektori eluvõimelisuse säilimisele oleksid tõhusamad. Pidev suhtlus sektoriga aitab muutuste esilekutsumiseks suurendada ka sektori enesereguleerimise võimet, et muutusi juhtida ka sektorisiseselt. Tuleks üle vaadata ja kaardistada tänased rutiinid ministeeriumi-sektori formaalse ja mitteformaalse dialoogi pidamisel ning vajadusel välja pakkuda asjakohasemad formaadid ja need institutsionaliseerida. Kalapüügisektori ettevõtete omavahelise parema koostöö tagamiseks ja konkurentsivõime suurendamiseks tuleb jätkata teavitus-, koolitus- ja nõustamistegevustega Kalanduse Teabekeskuse kalapüügi teadmussiirde suunal.  Kavandame 1. juuli 2024. a üleminekut üksnes elektroonilisele andmeesitusele ranna- ja siseveekogude kalapüügil, samuti kala esmamüükide, ülevõtmiste ja transpordi vormistamisel. Kutselistele kaluritele on loodud rakendus, mille kaudu võimaldada operatiivselt kalapüügiga seotud andmete esitamist tegevuse toimumisel ja seda kõikides püügi segmentides (traal- ja kaugpüük, ranna- ja siseveekogude püük). Nii jõuab ka kutselise kalapüügi aruandlusesse tänapäevane käsitlus, mil paberdokumentidega esitatavaid andmeid ei pea andmesisestaja abiga registrisse sisestama. Paanis on elektrooniliste andmete kaudu arendada välja statistikamoodul, millega pakkuda andmete esitajatele ehk kaluritele ülevaateid ja andmeid püügitegevuse kohta. Samuti on plaanis välja arendada kutselise kalapüügi sektori elektroonilised teenused, et pakkuda sektori ettevõtjatele nende majandustegevuse haldamiseks ühtset keskkonda. **Oodatav tulemus:** Poliitika kujundamise ja elluviimisega ning sektoris toimuva pideva analüüsimisega loome paremad tingimused elujõulise ja konkurentsivõimelise kutselise kalapüügi sektori arenguks, mis põhineb loodusliku kalavaru säästlikul kasutamisel ning arvestab saada oleva varu ja selle kasutajate tasakaalu. Teadlike otsustega loodame suurendada sektoris toimijate kasumlikkust ehk tõsta rannapüügis lühiajalist majanduslikku tõhusust ning kalurite keskmise aastasaagi mediaani, mis tähendab, et keskmise aastasaagid muutuvad võrdsemaks ja liiguvad kasvu suunas.  |

## 6.9 Programmi tegevus – vee-elusressursside töötlemine ja turustamine

|  |  |
| --- | --- |
| **Eesmärk** | **Kalandus- ja vesiviljelussektori kvaliteetne, kõrge lisandväärtuse ja suure ekspordipotentsiaaliga toodang.** |
| **Mõõdik** | **Tegelik tase** | **Sihttase** |
| **2023** | **2025** | **2026** | **2027** | **2028** |
| **Eesti päritolu eksporditavate toodete koguväärtus, €** | 152 959 888 | 160 000 000 | 165 000 000 | 167 000 000 | 169 000 000 |
| **Kalandustoodete tarbimine Eestis, (kg inimese kohta)** | 17,5 | 18 | 19 | 19 | 19,5 |

|  |
| --- |
| **Väljakutsed, tegevused ja oodatavad tulemused** |
| **Väljakutsed:** Tootmissisendite kallinemine on avaldanud suurt mõju kogu sektorile, tõstes kulutusi nii tootmises, töötlemises kui ka kasvatuses, mõjutades seega kalatoodete hinda jaekettides. Inimesed tunnetavad toiduainete hindade muutusi poes käies vahetumalt ja reageerivad hinnatõusule kala-ja kalatoodete asemel odavamate alternatiivsete tootegruppide ostmisega. Kuna Eestis püütakse kala üle kolme korra rohkem, kui siin ära tarbitakse, siis sõltub tänase kalapüügisektori majanduslik kestlikkus paljuski ekspordist. Oluliste turgude äralangemine võib vähendada sektori tulusust. Näiteks vähenes kilu- ja räimepüügisektori tulusus, kui Venemaa turule kehtestati ekspordipiirangud.Pärast Venemaa sõjalise agressiooni algust Ukrainas kasvas 2022. aastal oluliselt elektrienergiatoodete hind. vajadus toodete mitmekesistamise ja tootearenduse järeleTööjõu vananemine, erialaspetsialistide ning oskustööjõu nappus ja kalatöötlemise valdkonna vähene atraktiivsus noorte silmis vajab sektori kestlikkuse tagamisel terviklikku käsitlust.Sektoris tegutsevatel mikro- ja väikeettevõtjatel on olnud madal omafinantseeringuvõime, samuti on raskendatud VKE-de ligipääs pikaajalistele laenudele.**Tegevused:** Bioloogilise ressursi säästlikust kasutamisest lähtudes soodustame keskkonnahoidlikku töötlemist ning tootearendusliku ja tehnoloogilise võimekuse suurendamist kohalike ning seni kasutamata vee-elusressursside (sh töötlemisjääkide)efektiivsema kasutamise kaudu, liikudes seejuures väärtusahelat pidi kõrgema lisandväärtusega toodete tootmise poole. Olulind roll on siin ettevõtete ning teadus- ja arendusasutuste koostöö tulemusel väljatöötatavatel vee-elusressursside väärindamise uuenduslikel tehnoloogilistel lahendustel.  Ühtlasi toetame Eesti teadlaste osalemist rahvusvahelises teaduskoostöös ERA-NET Cofund BlueBio’s ja ERA-NET Cofund Blue Economy’s rakendusuuringute programmi kaudu. Kvaliteetse ja kõrge lisandväärtusega kala- ja vesiviljelustoodangu pakkumine ning sellega käsikäes kulgev tarbijateadlikkuse kasv loovad eeldused toodete tarbimise suurendamiseks. Riigisisese kalatarbimise tõstmiseks algatasime 2021. aasta alguses teavituskampaania kalatoodete tarbimise propageerimiseks, mis kestis 2023. aasta märtsini ning plaanime sellele jätkutegevusi 2026. aastal.Kalapüügi- ja vesiviljelustoodete tootmise ja väärindamise etappides toetame taastuvenergeetika kasutuselevõttu ettevõtetes, mis võimaldab lisaks keskkonnahoidlikule tootmisele hoida ära energiakandjate hinnatõusust tulenevaid mõjusid lõpptoodete hindadele.Selleks soodustame valdkonnast positiivse kuvandi loomist ning tõhusamat koostööd teadus- ja haridusasutuste, ettevõtete ja administratsiooni vahel, sh õppekavade kaasajastamisel, täiendusõppe korraldamisel ning vajalike erialaspetsialistide koolitamisel. Võimaldame ettevõtjate investeeringute soodustamiseks ligipääsu laenurahale.Jätkuva kalapüügi- ja vesiviljelustoodete nõudluse rahuldamiseks maailmas ja Eesti kalatoodetega isevarustatuse kõrge taseme juures soodustame kvaliteetse ja kõrge lisandväärtuse ning suure ekspordipotentsiaaliga toodete tootmist. Ühe teenusena aitame kaasa uute turgude leidmisele ja vähendame võimalikke riske peamistel sihtturgudel.**Oodatav tulemus:** Poliitika kujundamise ja rakendamisega loome tingimused majanduslikult elujõulisema ja konkurentsivõimelisema kalandustoodete töötlemissektori arenguks, pöörates enim tähelepanu lisandväärtuse kasvule tootearenduse kaudu ja kaasates selle saavutamiseks senisest enam teaduspotentsiaali.Eesti päritolu eksporditavate toodete koguväärtus ja kalatöötlemise lisandväärtus sektoris töötaja kohta kasvavad. Kalatoodete tarbimine elaniku kohta ulatub 19kg-ni aastas.  |

## 6.10 Programmi tegevus – vesiviljeluse arendamine

|  |  |
| --- | --- |
| **Eesmärk** | **Elujõulise ja konkurentsivõimelise vesiviljelussektori tagamine.** |
| **Mõõdik** | **Tegelik tase** | **Sihttase** |
| **2023** | **2025** | **2026** | **2027** | **2028** |
| **Vesiviljelussektori toodang kokku, tonni** | 918 | 1400 | 1600 | 1700 | 3500 |
| **Merevesiviljeluse toodang, tonni** | 200 | 300 | 900 | 1000 | 2800 |

|  |
| --- |
| **Väljakutsed, tegevused ja oodatavad tulemused** |
| **Väljakutsed:** Tähelepanu tuleb pöörata tootlikkuse tõstmisele, uute liikide kasvatusele, toodangu mahu ja lisandväärtuse kasvule. Vesiviljeluse tasakaalustatud arengu soodustamiseks tuleb senisest enam teha koostööd ministeeriumide ja nende valitsemisalade asutuste vahel, sh merevesiviljeluse arendamisel, sest prognoositavat toodangu kasvu saame oodata merevesiviljeluse arvelt. Ühtlasi tuleb merevesiviljeluse arendamisel arvestada Läänemere keskkonnaseisundiga ning merealade planeerimisest ja keskkonnahoiust lähtudes luua võimalusi koostoimeliste lahenduste tekkeks.Sektoris tegutsevatel ettevõtjatel on madal omafinantseeringuvõime. Samuti on olnud finantsvahendid sihtgrupile raskesti kättesaadavad.Eesti vesiviljelussektori suur killustatus ja huvide lahknevus väikese toodangumahuga toodete ja tootmisviiside vahel pärsib tõhusat koostöövõimet nii erialaliitude vahel kui ka tootjaorganisatsioonis.**Tegevused:** Toetame keskkonna- ja energiasäästlike tehnoloogiate kasutuselevõttu, soosides ressursside efektiivsemat kasutust. Aitame EMKVFi vahendite vesiviljelusse suunamisega kaasa tootmismahtude kasvule edendades merevesiviljeluse arengut ning muudame tootmise tõhusamaks ja mitmekesisemaks. Selleks, et tagada ettevõtjatele merevesiviljeluse arendamisel investeerimiskindlus, loome süsteemi, kus merevesiviljeluseks sobivatel aladel korraldab lubade andmise riigiasutus, kes paneb need load ettevõtjate vahel enampakkumisele. Sellega loome merevesiviljelusega alustavatele ettevõtjatele võimaluse tootmistegevusega koheselt alustada ning vähendame ettevõtjatele hoonestuslubade taotlemiseks kuluvat aega.  Soodustatakse valdkonna teadus- ja arendustegevust. Teadmispõhisema poliitika kujundamisele aitab kaasa osalemine mitmesugustes rahvusvahelistes teaduskoostöö võrgustikes, nagu näiteks JPI Oceans, SCAR-Fish ja raamprogrammi „Euroopa horisont“ missioonivaldkonna „Terved ookeanid, mered, ranniku- ja siseveed“ töörühm. Ühtlasi toetame Eesti teadlaste osalemist rahvusvahelises teaduskoostöös ERA-NET Cofund BlueBio’s ja ERA-NET Cofund Blue Economy’s rakendusuuringute programmi kaudu. Vesiviljelussektori ettevõtete omavahelise koostöö soodustamiseks ja konkurentsivõime parandamiseks jätkame teavitus-, koolitus- ja nõustamistegevustega, mis toimub läbi sektori ja teadus-arendusasutuste teadmussiirde.  Ettevõtjate investeeringute soodustamiseks võimaldame ligipääsu laenurahale.  Ühistegevuse soodustamine sektori säilimise ja konkurentsivõime tagamiseks. Toetame tootearenduse ja tehnoloogilise võimekuse suurendamist investeeringute ning teadus- ja arendustegevuse soodustamise kaudu. REM osaleb EL teadusuuringute ja innovatsiooni raamprogrammi Euroopa horisont partnerluses „Kestlik sinimajandus“ ning rahastab riikidevahelise teaduskoostöö raames tipptasemel teadusprojekte sinimajanduse rohelise arengu valdkonnas.**Oodatav tulemus:** Poliitika kujundamise ja rakendamisega loome tingimused majanduslikult elujõulise ja konkurentsivõimelise vesiviljeluse arenguks. Vesiviljelusettevõtete müügitulu kasvab ning vesiviljelussektori toodang suureneb.  |

## 6.11 Programmi tegevus – kalavarude haldamine ja kaitse

|  |  |
| --- | --- |
| **Eesmärk** | **Kalavarude püügitingimused ja ‑võimalused on aja- ja asjakohased, kalavarud on kestlikult majandatud ja harrastuspüük on arendatud.** |
| **Mõõdik** | **Tegelik tase** | **Sihttase** |
| **2023** | **2025** | **2026** | **2027** | **2028** |
| **Kalade rändetakistuste avamine lõheliste jõgedel (tk)** | 125 | 135 | 140 | 145 | 150 |
| **Majanduslik mõju (sots-maj mõju EUR) 1 harrastaja kohta aastas\*** | 400 | 400 | 410 | 415 | 420 |

\* tulemus selgub harrastusuuringust mida tehakse üle aasta

|  |
| --- |
| **Väljakutsed, tegevused ja oodatavad tulemused** |
| **Väljakutsed:**Rohkem tähelepanu tuleb pöörata püügikoormuse ja kalavarude vastavusse viimisele aga ka röövloomade nagu kormoranide ohjamisele, sest kalavarud on kesises seisus ning kalavarusid mõjutavad mõlemad tegurid pea võrdselt, mistõttu vaid ühte neist käsitledes on pea võimatu kalavarude seisu parandada.Rannakalanduse tulemuslikkust mõjutab tugevalt ka hallhülge poolt tekitatud kahjustuste tõus viimase 15 aasta vältel nii püünistele kui ka saagile. Harrastuskalapüügi korralduses tuleb tagada optimaalne püügikorraldus ning väljapüük, mis tagaks tulemusliku saagi võimalikult paljudele harrastuspüüdjatele.Kalade kudealade parandamine ja rändeteede avamine parandamaks looduslike kalade paljunemisvõimalusi ja seeläbi tõstab püügiks sobivate kalade hulka veekogudes.**Tegevused:**Kalavarude hea seisundi saavutamiseks ja säästlikuks kasutamiseks on liigse püügikoormusega piirkondades vaja oluliselt vähendada lubatud püügivahendite arvu ning ajakohastada kalavarude kaitsemeetmeid (alammõõdu korrigeerimine, ajalis-ruumilised piirangud, selektiivset püüki toetavad meetmed).Lõheliste rändeteede probleemi lahendamiseks avatakse kalanduse seisukohalt olulistele jõgedele rajatud paisudel ja ummistunud jõgede suudmetes kaladele läbipääsud kudealadele. Lisaks taastatakse elupaiku ning koelmuid, et tagada varude parem looduslik taastumine. Ohustatud kalaliikide varude taastamiseks asustatakse veekogudesse kalade noorjärke, arvestades seejuures vajadusega säilitada looduses geneetiline mitmekesisus.2022. aastal alustati ettevalmistusi eksperimentaalse uuringu „Tuulikute müra mõju olulisus räime rändele Eesti rannikumeres“ teostamiseks. Ebaseadusliku kalapüügi vähendamiseks täiendatakse järelevalve elektroonilise kontrollimise võimalusi. Harrastuskalapüügi edendamiseks ajakohastatakse püügikorraldust tagamaks ladusama osalemise ning suurema saagi võimalikult paljudele püüdjatele. Jätkatakse harrastuskalastuse infrastruktuuri arendamist eesmärgiga tagada parem ligipääs kalapüügile.Toetatakse harrastuspüügiks vajalike taristute rajamist, mis aitab tõsta teenuse kvaliteeti ja populaarsust ning vähendab keskkonnakasutusest tingitud mõjusid loodusele.**Oodatav tulemus:** Poliitika kujundamise ja rakendamisega tagame kalavarude hea seisundi, seejuures võimaldades nii kutselist kui harrastuspüüki. Tagada püüdjatele arusaadav reeglistik ning reeglite üle järelevalve. |

# 7. Programmi juhtimiskorraldus

Biomajanduse programmi juhib biomajanduse asekantsler. Programmijuhi ülesanne on programmi koostamise ja uuendamise eestvedamine, elluviimise ja seire koordineerimine. Valdkonna eest vastutav minister kinnitab programmi pärast riigieelarve vastuvõtmist Riigikogus. Iga lõppenud aasta kohta koostatakse programmi tulemusaruanne, mis on sisendiks tulemusvaldkonna „Põllumajandus ja kalandus“ tulemusaruandesse.

Programm panustab Põllumajanduse ja kalanduse arengukava 2030 kahte alaeesmärki. Programm viib ellu arengukava „Põllumajanduse ja kalanduse valdkonna arengukava aastani 2030“ 1., 5., 8. ja 9. tegevussuundade eesmärke.



Programmi elluviimise seisukohalt on suure kaaluga ka Rohelepe koos selle strateegiatega "Talust taldrikule" ja „Euroopa Liidu elurikkuse strateegia aastani 2030“ ning Euroopa Liidu ühise põllumajanduspoliitika (ÜPP) uue finantsperioodi planeerimine ja käivitumine. Nende protsesside käigus tuleb tagada kooskõla ja loogiline sidusus programmi, "Talust taldrikule" strateegia, „Euroopa Liidu elurikkuse strateegia aastani 2030“ ning ÜPP järgmise finantsperioodi eesmärkide ja tegevuste vahel.

# LISA 1. Programmi teenuste kirjeldus

**Programmi tegevus – põllumajanduskeskkonna hea seisundi tagamine**

Programmi tegevuse oodatavat tulemust aitavad saavutada Regionaal- ja Põllumajandusministeerium (ReM), PRIA ja METK oma teenuste kaudu. Põllumajandustootmisega seotud negatiivse keskkonnamõju vähendamine, elurikkuse säilimine ja maastiku mitmekesisus tagatakse ReM põllumajanduskeskkonna poliitika kujundamisega. METK panustab valdkonda teadustegevustega, analüüsides maakasutuse keskkonnamõju, viies läbi põllumajanduskeskkonna seiret ja teostades maakasutuse ning muldade laborianalüüse. PRIA kaudu on võimalik taotleda põllumajanduskeskkonna toetusi (sh näiteks püsirohumaade säilitamise toetus, pärandniidu hooldamise toetus ja erinevad ÜPP kliima-ja keskkonnakava toetused).

**Programmi tegevus – ringbiomajanduse arendamine**

Programmi tegevuse oodatavat tulemust aitab saavutada Regionaal- ja Põllumajandusministeerium, kes tegeleb ringbiomajanduse põhimõtete laialdasemaks levikuks vajaliku poliitika kujundamisega ja maksab bioressursside väärindamise toetust.

**Programmi tegevus – põllumajandus- ja toidusektori konkurentsivõime tõstmine**

Programmi tegevuse oodatavat tulemust aitavad saavutada Regionaal- ja Põllumajandusministeerium (ReM), PRIA ja METK oma teenuste kaudu. Põllumajandus- ja toidusektori konkurentsivõime tõstmiseks ja innovatsiooni toetamiseks kujundatakse poliitikat ReMis. METKi kaudu on võimalik taotleda konsulendi kutsetunnistust. Konsulendi töö on anda kliendile põllu-, metsa- ja muud maamajanduse alast nõu. METK panustab valdkonda ka teadustegevustega läbi innovatsiooni ja teadmussiirde võrgustikukoostöö ja erinevate uuringute. Näiteks viiakse läbi maamajanduslikke uuringuid. Samuti on METKi hallata põllumajandusliku raamatupidamise andmebaas (FADN) ja vajalike andmete edastamine Euroopa Komisjonile. PRIA kaudu makstakse toetusi põllumajandus- ja toidusektorile, mida rahastatakse ÜPP vahenditest. Näiteks on võimalik taotleda loomade ja taimede kasvatamisega seotud toetusi ja investeeringutoetusi.

**Programmi tegevus – noorte põllumajandusettevõtjate tegevuse arendamine**

Programmi tegevuse oodatavat tulemust aitavad saavutada Regionaal- ja Põllumajandusministeerium, kes tegeleb noorte põllumajandustootjate toetamiseks vajaliku poliitika kujundamisega, et kindlustada sektori kestvus ja vajalik põlvkondade vahetus, ja PRIA, kelle kaudu on võimalik taotleda noore põllumajandustootja, noortaluniku ja alustava noore põllumajandusettevõtja toetusi ning noorte põllumajandustootjate täiendavat sissetulekutoetust.

**Programmi tegevus – turukorraldus ja kaubanduspoliitika rakendamine**

Programmi tegevuse tulemusi aitavad saavutada Regionaal-ja Põllumajandusministeerium, PRIA ja PTA. ReM kujundab poliitikat, et tagada põllumajanduse turgude ja tarneahela tasakaal ning suurendada tarneahela läbipaistvust. PRIA maksab sektori toetamiseks turukorraldustoetusi, sh näiteks erakorralist toetust põllumajandussektorile seoses põllumajandustootjate elujõulisust ohustava majandusliku kahjuga, riskijuhtimistoetust, kindlustustoetust, põhilist sissetulekutoetust jätkusuutlikkuseks ja täiendavat ümberjaotatavat sissetulekutoetust. Samuti on võimalik PRIA kaudu taotleda sekkumiskokkuostu toetust. PTA tegeleb alkoholiregistri pidamise ja selle järelevalve teostamisega.

**Programmi tegevus – ühistegevuse ja koostöö arendamine**

Programmi tegevuse tulemusi aitavad läbi teenuste saavutada Regionaal- ja Põllumajandusministeerium, PRIA ja PTA. Toidusektori koostöö arendamiseks ja nende positsiooni tugevdamiseks väärtusahelas kujundab poliitikat ReM. Turukorralduse järelevalvet teostab PTA. PRIA kaudu makstakse ühistegevuse ja koostöö arendamiseks vajalikke toetusi (kvaliteedikavade toetus, tarneahela toetus, tootjarühmade toetus), tunnustatakse tootjaorganisatsioone ja tootjaorganisatsioonide liitu,

**Programmi tegevus – Eesti toidu kuvandi ja müügivõimekuse edendamine**

Programmi tegevuse tulemusi aitavad saavutada Regionaal- ja Põllumajandusministeerium, PTA ja PRIA. Eesti toidu müügiedendustegevuste suurendamiseks vajalikku poliitikat kujundab ReM, mis aitab suurendada ka Eesti põllumajandus- ja toidusektori ettevõtjate konkurentsivõimet nii sise- kui välisturul. PTA tegeleb uute eksportturgude avamisega ja PRIA maksab müügivõimekuse edendamiseks vajalikke toetusi (näiteks turuarendustoetus, toodete edendamise toetus, toidu ekspordivõimaluste edendamise toetus).

**Programmi tegevus – kutselise kalapüügi korraldamine**

Programmi tegevuse tulemusi aitavad saavutada Regionaal- ja Põllumajandusministeerium, PTA ja PRIA. Elujõulise ja konkurentsivõimelise kutselise kalapüügisektori tagamiseks vajalikku poliitikat kujundab ReM. PTA tegeleb kutselise kalapüügi korraldusega, sh kutselise kalapüügi lubade väljastamise, kalalaevade riikliku registri haldamise ja kalapüügiga seonduvate andmete arvestusega. PRIA kaudu on võimalik taotleda kutselise kalapüügi toetusi, näiteks innovatsioonitoetused, püügivahendite parendamise toetus, investeeringutoetused (kalalaevad, kalasadamad) ja kalanduspiirkondade arendamise toetused (tegevuskulud ja koostöö).

**Programmi tegevus – vee-elusressursside töötlemine ja turustamine**

Programmi tegevuse tulemusi aitavad saavutada Regionaal- ja Põllumajandusministeerium ja PRIA. Majanduslikult elujõulisema ja konkurentsivõimelisema kalandustoodete töötlemissektori arenguks vajalikku poliitikat kujundab ReM, võimaldades ühtlasi ligipääsu laenurahale. PRIA toetab kalandussektorit läbi erinevate toetuste andmise, mida rahastatakse suures osas EMKVFi vahenditest (nt ladustamisabi, rannapüügilaeva energiatõhusustoetus, kalalaeva energiatõhusus jpm). Samuti pakub PRIA kriisiabi, erinevaid uuringutoetusi ja innovatsioonitoetusi, mis aitavad edendada vee-elusressursside töötlemise sektorit.

**Programmi tegevus – vesiviljeluse arendamine**

Programmi tegevuse tulemusi aitavad saavutad Regionaal- ja Põllumajandusministeerium ja PRIA. Elujõulise ja konkurentsivõimelise vesiviljelussektori arenguks vajalikku poliitikat kujundab ReM., võimaldades ühtlasi ligipääsu ka laenurahale. PRIA panustab vesiviljelussektori arengusse läbi erinevate toetuste andmise, mida rahastatakse suures osas EMKVFi vahenditest (nt vesiviljelussektori innovatsioonitoetused, tootmisega seotud investeeringutoetused, vesiviljeluse energiatõhususe toetus jpm). Samuti pakub PRIA teadmussiirde toetust ja riiklike vesiviljelusuuringute toetust.

**Programmi tegevus – kalavarude haldamine ja kaitse**Programmi tegevuse tulemusi aitavad saavutada Regionaal- ja Põllumajandusministeerium ja PRIA. Kestlikuks kalavarude majandamiseks ja harrastuspüügi arendamiseks vajalikku poliitikat kujundab ReM. PRIA kaudu on võimalik taotleda kalanduse kontrolli ja järelevalve toetust, riiklike keskkonna-alaste uuringute toetust, kalanduse kontrolli ja järelevalve toetust ning samuti kalade kudemistingimuste parendamise toetust, et tagada kalavarude kestlikkus.

# LISA 2. Teenuste rahastamiskava

|  |  |
| --- | --- |
| **Programmi teenuste rahastamiskava** | **Eelarve** |
| **2025** | **2026** | **2027** | **2028** |
| **Biomajanduse programmi kulud** | 360 486 846 | 327 218 595 | 302 022 739 | 302 021 525 |
| **Biomajanduse meede** | 360 486 846 | 327 218 595 | 302 022 739 | 302 021 525 |
| **Eesti toidu kuvandi ja müügivõimekuse edendamine programmi tegevus** | 3 689 340 | 4 347 506 | 4 047 852 | 4 047 852 |
| **Eksporditurgude avamine teenus** | 63 576 | 63 576 | 63 576 | 63 576 |
| **Ekspordivõimekuse ja Eesti toidu kuvandi poliitika kujundamine teenus** | 711 568 | 725 165 | 725 398 | 725 398 |
| **Müügivõimekuse edendamise toetuste andmine teenus** | 2 914 196 | 3 558 765 | 3 258 878 | 3 258 878 |
| **Kalavarude haldamine ja kaitse programmi tegevus** | 5 379 988 | 5 501 762 | 5 952 346 | 5 952 346 |
| **Kalanduspoliitika kujundamine ja rakendamine teenus** | 543 916 | 524 854 | 525 230 | 525 230 |
| **Kalavarude kaitse toetuse andmine teenus** | 4 836 072 | 4 976 908 | 5 427 115 | 5 427 115 |
| **Kutselise kalapüügi korraldamine programmi tegevus** | 10 361 534 | 10 367 842 | 10 718 517 | 10 718 247 |
| **EMKF tehnilise abi toetus teenus** | 92 017 | 93 955 | 93 987 | 93 987 |
| **Kutselise kalapüügi korraldus teenus** | 966 990 | 966 990 | 966 990 | 966 990 |
| **Kutselise kalapüügi poliitika kujundamine teenus** | 747 482 | 766 930 | 767 231 | 766 961 |
| **Kutselise kalapüügi toetuste andmine teenus** | 8 555 045 | 8 539 968 | 8 890 309 | 8 890 309 |
| **Noorte põllumajandusettevõtjate tegevuse arendamine programmi tegevus** | 11 683 540 | 10 018 787 | 10 019 251 | 10 019 251 |
| **Noorte põllumajandusettevõtjate toetuste andmine teenus** | 11 445 532 | 9 772 272 | 9 772 676 | 9 772 676 |
| **Põlvkondade vahetuse poliitika kujundamine teenus** | 238 008 | 246 515 | 246 576 | 246 576 |
| **Põllumajandus- ja toidusektori konkurentsivõime arendamine programmi tegevus** | 128 254 413 | 91 992 685 | 78 580 409 | 78 580 275 |
| **Innovatsiooni ja teadmussiirde võrgustikutöö teenus** | 166 781 | 166 781 | 166 781 | 166 781 |
| **Kattetulu arvestused taime- ja loomakasvatuses teenus** | 59 224 | 59 224 | 59 224 | 59 224 |
| **Konsulendi kutsetunnistuse taotlemine teenus** | 39 317 | 39 317 | 39 317 | 39 317 |
| **Maamajanduslike uuringute läbiviimine teenus** | 216 431 | 216 431 | 216 431 | 216 431 |
| **Põllumajandus- ja toidusektori arengu toetuste andmine teenus** | 112 189 135 | 84 549 004 | 76 412 013 | 76 412 013 |
| **Põllumajandus-ja toidusektori konkurentsivõime poliitika kujundamine teenus** | 15 280 281 | 6 658 683 | 1 383 398 | 1 383 264 |
| **Põllumajandusliku raamatupidamise andmebaas (FADN) teenus** | 291 524 | 291 524 | 291 524 | 291 524 |
| **Teadus ja innovatsioon teenus** | 11 720 | 11 720 | 11 720 | 11 720 |
| **Põllumajanduskeskkonna hea seisundi tagamine programmi tegevus** | 62 882 222 | 60 134 249 | 62 125 265 | 62 125 131 |
| **Mulla laboratoorsed analüüsid-maakasutus teenus** | 754 489 | 754 489 | 754 489 | 754 489 |
| **Põllumajanduskeskkonna hindamine ja seire teenus** | 499 711 | 499 711 | 499 711 | 499 711 |
| **Põllumajanduskeskkonna poliitika kujundamine teenus** | 2 256 780 | 1 369 558 | 1 369 997 | 1 369 862 |
| **Põllumajanduskeskkonna toetuste andmine teenus** | 58 979 629 | 57 152 878 | 59 143 456 | 59 143 456 |
| **Põllumuldade uuringud ja seire teenus** | 391 613 | 357 613 | 357 613 | 357 613 |
| **Ringbiomajanduse arendamine programmi tegevus** | 7 706 479 | 11 303 204 | 348 369 | 348 369 |
| **Ringbiomajanduse poliitika kujundamine teenus** | 114 007 | 117 692 | 36 262 | 36 262 |
| **Ringbiomajanduse toetuse andmine teenus** | 7 592 472 | 11 185 513 | 312 107 | 312 107 |
| **Turukorraldus ja kaubanduspoliitika rakendamine programmi tegevus** | 119 161 169 | 120 165 010 | 118 442 247 | 118 442 112 |
| **Alkoholiregistri pidamine ja järelevalve teenus** | 338 785 | 338 785 | 338 785 | 338 785 |
| **Turukorraldus ja kaubanduspoliitika kujundamine teenus** | 744 506 | 758 353 | 758 733 | 758 598 |
| **Turukorralduse toetuste andmine teenus** | 118 077 877 | 119 067 872 | 117 344 728 | 117 344 728 |
| **Ühistegevuse ja koostöö arendamine programmi tegevus** | 1 627 138 | 1 418 024 | 1 418 134 | 1 418 134 |
| **Turukorralduse järelevalve teenus** | 554 205 | 554 205 | 554 205 | 554 205 |
| **Ühistegevuse ja koostöö poliitika kujundamine teenus** | 374 645 | 382 964 | 383 009 | 383 009 |
| **Ühistegevuse ja koostöö toetuste andmine teenus** | 698 287 | 480 854 | 480 920 | 480 920 |
| **Vee-elusressursside töötlemine ja turustamine programmi tegevus** | 6 875 764 | 8 998 940 | 7 199 433 | 7 199 163 |
| **Finantsinstrument (investeerimislaen) teenus** | 15 680 | 15 763 | 15 770 | 15 770 |
| **Kala töötlemise poliitika kujundamine teenus** | 583 922 | 598 102 | 598 318 | 598 048 |
| **Vee-elusressursside töötlemise toetuste andmine teenus** | 6 276 163 | 8 385 075 | 6 585 344 | 6 585 344 |
| **Vesiviljeluse arendamine programmi tegevus** | 2 865 260 | 2 970 585 | 3 170 915 | 3 170 645 |
| **Finantsinstrument (investeerimislaen) teenus** | 8 192 | 8 276 | 8 283 | 8 283 |
| **Vesiviljeluse poliitika kujundamine teenus** | 469 894 | 481 717 | 481 898 | 481 628 |
| **Vesiviljeluse toetuste andmine teenus** | 2 387 174 | 2 480 592 | 2 680 734 | 2 680 734 |

1. „Tulevikuvaade tööjõu- ja oskuste vajadusele: põllumajandus ja toiduainetööstus“, Tallinn 2023 [↑](#footnote-ref-2)
2. Prognoos avaldatud SA kodulehel 01.04.2024 [↑](#footnote-ref-3)
3. Eesti Konjunktuuriinstituut. Eesti elanike toidukaupade ostueelistused ja hoiakud (2022). [↑](#footnote-ref-4)
4. Euroopa Parlamendi ja nõukogu määruse (EL) 2021/2115 artikkel 14 lõige 1 [↑](#footnote-ref-5)
5. 2020. Toidujäätmete ja toidukao teke Eesti toidutarneahelas. SEI Tallinn, Eesti Maaülikool. https://kliimaministeerium.ee/sites/default/files/documents/2021-12/Toiduj%C3%A4%C3%A4tmete%20ja%20toidukao%20teke%20Eesti%20toidutarneahelas%20%282021%29.pdf [↑](#footnote-ref-6)
6. *Esmatootmine* – esmatoodete tootmine, pidamine või kasvatamine, kaasa arvatud saagikoristus, lüpsmine ja põllumajandusloomade kasvatamine enne tapmist. Esmatootmine hõlmab ka jahipidamist ja kalapüüki ning loodussaaduste kogumist. Esmatootmise alla ei käi esmasaaduste töötlemine, isegi kui seda teeb esmatootja, nt looma edasine töötlemine pärast tapmist, mis läheb juba toidutööstuse alla. *Tootmiskadu* – toiduks toodetud, kuid erinevatel põhjustel kõrvalvoogu suunatud kõrvalsaadused (nt looma- või linnusöödaks, kanalisatsiooni või lägahoidlasse suunatud, ilmastikust tulenevad, tööjõuprobleemide, taimekahjustajate, haiguste vms tõttu põllule jäänud (koristamata) saak, kalapüügil vette tagasi lastud kala ning loomsete kõrvalsaadustena käideldud saadused, mida ei määratleta jäätmetena tulenevalt toidujäätmete mõistest. [↑](#footnote-ref-7)
7. Pärast metoodika täpsustumist (2025 v 2026) mõõdik kohandatakse [↑](#footnote-ref-8)
8. 2018. a algtase 867 500 000 eurot. [↑](#footnote-ref-9)